text:
ORANJESTAD – Conocido abogado mr Hendrik Croes a anuncia diamars cu e ta ‘pasa timon di oficina pa esnan cu a crece hunto cu’ne’. Esaki ta sosode despues di 55 aña di ta eherciendo su profesion di abogacia. Manera ta conoci, desde 1967 a transcuri casi 55 aña cu Hendrik S. Croes ta eherciendo e profesion di abogado y mirando su edad cu ta avansando, el a habri dialogo cu su socionan desde comienso di 2021 y a participa na nan cu e ta desea di sali di e practica di tur dia den e trabao y cu e kier pasa e timon di oficina over pa esnan cu a crece hunto cun’e den e tradicion cu el a cuminsa na mei di 1970, despues di su tres añanan di stage. Su yiu mayo ta actual prome minister di Aruba y for di momento di su entrada den politica, contrincantenan continuamente a lig’e na e oficina, den forma negativo, unda cu a hasta cherch’e cu ne. E siman aki ainda el a bisa den un programa di noticiacla, cu el a percura pa crea un situacion rond di su mes, cu ta evita mas tanto posibel pa e tipo di ‘atakenan’ aki.
TRAYECTORIA
Den transcurso di e añanan aki el a sali di abogacia pa eherce diferente funcion na Antias Hulandes como Minister di Educacion y Structura Estatal (1973-1975), di Husticia y Structura Estatal (1979-1981), di Preparacion di Status Aparte di Aruba, Salubridad y Vice Prome Minister (1984 -1985); y na Aruba Minister di Husticia y Deporte (1989 -1993). Tambe el a sirbi su pais den Comision di Shete (Biesheuvel) y Comision Banden met Brussel (Van Beuge).
E oficina a sigura cu hunto cu CROES WEVER RUIZ a ser prepara un programa di traspaso ordena pa informa e network di clientenan debidamente.
CROES WEVER RUIZ a manda un mensahe pa e fundador, y ta desea su fundador, kende ta yama su mes un activista den e profesion legal, un periodo trankilo y mereci pa e traha riba su memoires y dedica na su hobbynan di jardineria y tennis.
ORANJESTAD – E edificio ‘bieu’ di Aduane na Playa ta bira un proyecto di Vivienda. Director di DOW señor Marlon Croes a confirma esaki diaranson mainta: “Nos ta bay construi un Departamento di Aduana nobo na Barcadera y e Departamento di Aduana na playa cu ta bandona aworaki por wordo converti den un proyecto di vivienda cu lo bay duna un balor añadi na e centro di Oranjestad pa cu su funcionamento”. Mas detayes e director no a duna, riba e tema. Pero por lo menos ta conoci awor cu e edificio ey lo haya otro destinacion awor.
ORANJESTAD - Diaranson mainta na Infra Gebouw, Gobierno di Aruba a firma MOU cu Bohama pa e edificio nobo pa Departamento di Aduana. Aduana ya pa hopi aña ta den diferente edificio separa for di otro y esey nunca ta contribui na un bon spirito laboral. Un separacion asina nunca ta contribui na e cooperacion manera cu lo desea of mester. Aduana awo lo haya un edificio nobo na Barcadera caminda cu lo ta funciona tambe como punto central. Un edificio moderno cu ta cumpli cu tur exigencia y cu lo trece sigur un miho ambiente di trabou na Departamento di Aduana. Mes momento ta soluciona un problema hopi grandi cu tin na playa cu e edificio actual di Aduana cu ta decai y bashi y no ta hayando atencion. Prome Minister Evelyn Wever-Croes tawata presente y na Infra Gebouw y prome cu a firma e MOU hunto cu Director di Bohama, señor Sander Leijenaar, a gradici tur esnan envolvi cu a ta haci e proyecto aki un realidad.
ORANJESTAD - Segun resumen di awe 11 persona a recupera y un total di 19 caso nobo di COVID-19 a keda registra di cual 2 ta no- residente. E cifranan aki ta representa un 'Positivity rate' bou di nos residentenan di 10%. E cantidad di casonan activo di COVID-19 pa awe ta 160 y cantidad di fayecidonan relaciona cu COVID-19 ta na 170. Datos ta ilustra casonan nobo di COVID cu un average semanal di 12 caso pa dia y un averahe di 'positivity rate' semanal di 8% pa dia.
ORANJESTAD – E vice presidente di Contraloria General di Aruba (conoci tambe como Algemeen Rekenkamer Aruba ‘ARA’) sr Frederick Nuboer a entrega su retiro na gobernador. Segun un comunicado di e propio instituto un dia despues, e motibo ta pasobra ‘den cuadro di bon gobernacion, funcionamento di Contraloria General como instituto mester keda garantisa’. Apenas un dia prome, fraccion di partido MEP den Parlamento a pidi pa ‘su cabez’ den un carta manda na prome minister Evelyn Wever, basa riba un incidente cu a tuma lugar den fin di siman. Aki sr Nuboer lo a keda deteni a base di ‘buracheria’ den publico. Lider di fraccion di e partido Shailiny Lee den un carta pa e prome mandatario a pidi e mandatario pa ‘tuma pasonan necesario pa garantisa cu integridad y bon nomber di nos Contraloria General keda na halto’. Aki tambe e parlamentario ta referi na e incidente cu a tuma lugar y cu a keda cubri pa medionan di comunicacion.
ORANJESTAD - Dialuna atardi a tuma luga e caminata pa inicia e campana di conscientisacion en conexion cu Dia Nacional contra Traficacion di Hende ‘Habri bo wowo’ cu a cuminsa for di Djispie’s place pa Plaza Daniel Leo. Prome Minister Señora Evelyn Wever-Croes y Minister di Husticia Rocco Tjon, na final di e discurso a duna nan remarke cortico enfatisando cu trafico y contrabando di persona tin consecuencianan grave.


c: text/html

text:
(ElNuevoDia) – Puerto Rico ta conta cu un legislacion di dos aña y mey pasa cu ta promove reduccion di contaminacion den aire, pero su implementacion ta, manera hopi, inconsistente, segun profesor di Salud Ambiental di Facultad di Ciencia Medico di Universidad di Puerto Rico (UPR), Pablo Mendez Lazaro a apunta.
E ley di Reduccion, Adaptacion y Flexibilidad na Cambio Climatico (Ley 33 di 2019) ta dirigi un serie di accionnan cu ta hiba e pais na gosa di un ambiente mas limpi, con pa reduci emision di gasnan cu efecto di conservacion. Door di esey, e ta promove e transicion na un modelo sin uso di combustiblenan fossiel pa e produccion di energia electrico, uso di sistemanan di transport mas limpi y reduccion di e deposito di desperdicionan solido.
“Tin cambionan faborabel den e politica publico, pero mester acelera e proceso y pone nan core. Tin cierto boluntad, pero mester duna mas velocidad na e procesonan”, Mendez Lazaro a señala.
E universitario a apunta cu, bao di e Ley 33, a keda estableci cu gobierno no por cumpra vehiculonan cu ta kima combustibel fossiel for di aña pasa. E incumplimento cu e disposicion aki a keda den evidencia entre alcaldenan y miembronan di e Legislatura cu ta sigui adkiri autonan di e tipo aki.
Di e mesun manera, el a señala cu plantanan di energia electrico cu gobierno ta usa den casonan di emergencia no ta cumpli cu e parametronan di calidad di aire.
“Nan ta plantanan obsoleto. Mester actualisa nan of cambia nan”, el a ripiti.
“E mesun hospitalnan y centronan comercial ta kima combustibel den e centro di ciudad (ora cu nan ta usa generadornan electrico). Cada biaha cu tin blackout nos mes ta deteriora e calidad di aire”, el a agrega.

robotstxt: allowed

filter: keep


text:
ORANJESTAD - “Danki na esnan ambisioso y insistente cu awe nos ta celebra e exito di nan logro
Diabierna mainta, Prome Minister Evelyn Wever-Croes hunto cu Minister Glenbert Croes tawata presente na e apertura di localidad nobo na Centro di Cuido Ambiente Feliz. Un proyecto bunita den cuadro di e Sociaal Crisisplan cu tabata den pipeline pa hopi tempo caba. Den su palabranan dirigi pa felicita e centro, Prome Minister a expresa e importancia pa para keto un rato pa elogia e esfuersonan pero tambe pa celebra e exito di nan logro. Prome Minister cu satisfaccion y orguyo a corta sinta pa oficialisa apertura di e localidad nobo.
E localidad lo bay ofrece cuido intensivo na persona cu un limitacion multiple cu te awor no tawata tin opvang p’e na Aruba. E Proyecto lo worde realisa den fase y lo habri oficialmente e unidad di vivienda pa esnan bou di 18 aña prome. Clientenan nobo lo ricibi cuido intensivo, terapia y pasa dia riba e mesun localidad.
“Nos lo no tabata para akinan si no ta pa esnan ambisioso y esnan cu tabata insistente manera Sra Mama di Sr. Ru Croes. Tur proyecto den gobierno tin su retonan, specialmente ora ta trata di finazas y muy specialmente ora ta bin un pandemia rond di dje y stroba plan. Pero un cos mi ta bay cu ne cu inspiracion grandi ta, cu nos ta resisti y nunca give up. Ora nos a drenta den gobierno, Minister Glenbert Croes a reconoce e situacion. Nos a haña nos cu un incidente hopi tragico, cu ta e morto di e dos mucha, e angelitonan. Pero nos no a lag’e na e incidente y tragedia ey. Nos a dicidi pa laga e muchanan aki tin un nificacion, talves no na bida pero despues di bida y awe nos ta celebra un di e exitonan ey y e ta yena mi cu emocion hopi hopi special.
Mi ta gradici tur hende cu a contribui na e proyecto aki. Mi ta gradici tur esnan cu ta bay haci’e un exito y sigur nos lo tey pa duna sosten y aporte pa fase 2 y 3 wordo realisa. Mi kier en especial reconoce e esfuersonan di Minister Glenbert Croes a haci pa e area social y especialmente Sociaal CrisisPlan. Nos ta den e fase di formacion di gobierno y e no lo tin e cartera social mas. Nos lo tin un Minister di Social nobo, energia nobo, animo nobo y sigur e lo sigui cu e trabounan grandi cu a wordo haci. Pero si no ta pa Glenbert Croes lo nos no a logra tur locual nos a logra cu Sociaal CrisisPlan. E tabata un persona cu kier a scucha, el a trece tur hende hunto y e animo bek y awe nos ta mira e bunita proyecto aki. Di berdad e ta un proyecto cu nos por tabata tin hopi tempo pasa pero tur cos ta pasa pa un motibo den bida.
Tempo ami tabata mucha, nos ta wak dos canal di television so na spaño y tabata tin un propaganda ta bisa ‘Lo bueno se hace esperar” y awe mi ta hopi orguyoso di ta akinan. Pabien y danki na tur cu a haci esaki posibel”, ta palabranan cu Prome Minister Evelyn Wever-Croes a expresa den su discurso na e apertura di localidad nobo na Centro di Cuido Ambiente Feliz.


text:
Impuesto riba Ganashi
Inspekshon di Impuesto ta kobra impuesto riba ganashi (na Hulandes: winstbelasting òf vennootschapsbelasting) ora ta trata di formanan hurídiko ku ta traha pa hasi ganashi. Base di e impuesto aki ta, ku por kobra impuesto riba ganashi despues ku a kita tur gastu fihá pa lei, entre otro depresiashon, dedukshon di invershon, regalo (donashon) i pèrdidanan rekompensabel.
Un sosiedat privá, sosiedat anónimo òf un otro forma hurídiko ku ta dirigí un negoshi, mester paga durante henter eksistensia di e negoshi, impuesto riba e ganashi total di e negoshi. Ta kobra impuesto riba e ganashi pa aña. Ta p’esei anualmente mester fiha ganashi fiskal. Ora ta stipulá ganashi fiskal, mester konta tur ganashi i pèrdidanan di e aña ku nan ta relashoná kuné. Por papia di ganashi solamente ora ku realis’é i por papia di pèrdida den e aña ku nan bira konosí (maske ku tin bes sa realisá nan un aña despues).
Kontribuyente[editá | editá fuente]
Impuesto riba ganashi ta destiná pa pagadónan di impuesto nashonal i internashonal. Pagadónan di impuesto nashonal ta tur forma hurídiko ku ta dirigí un negoshi i ku ta establesé na Kòrsou. Un ehèmpel di esaki ta un sosiedat anónimo. Pagadónan di impuesto internashonal ta tur negoshi ku no ta establesé na Kòrsou, pero ku si ta gosa di entradanan for di Kòrsou, por ehèmpel entrada for di hür di propiedat inmóbil. Pa determiná si bo mester kumpli ku impuesto riba ganashi, ta sigui un enumerashon i despues un deskripshon di e formanan hurídiko ku mas ta bin dilanti.
Formanan hurídiko ku ta bini na remarke pa paga impuesto riba ganashi ta:
- Sosiedat anónimo
- Sosiedat di privá
- Asosiashon
- Fundashon (p’asina leu ku e ta ehersé un negoshi i no solamente pa atendé e interes di komunidat en general)
- Asosiashon ku personalidat hurídiko, kontal ku ta dirigí un negoshi.
Kalkulashon di ganashi[editá | editá fuente]
Tin dos manera pa kalkulá ganashi. Por kalkulá ganashi pa medio di un kalkulashon di ganashi spesifiká òf pa medio di komparashon di kapital. Un kalkulo spesífiko di ganashi ta duna un bon bista di bo negoshi. Kalkulo spesífiko di ganashi ta duna Servisio di impuesto tambe mayoria informashon. Kalkulashon di ganashi ku komparashon di kapital ta hopi simpel. Ta kompará kapital na komienso di aña ku kapital na fin di aña. Si e kapital a subi, a hasi ganashi. Si el a baha, a hasi pèrdida. E forma di kalkulá ta mustra simpel: Kapital final – kapital inisial = ganashi.
Ehèmpel Riba 1 di yanüari 2008 tin Naf 1.000,- den kaha. Riba 31 di desèmber 2008 tin fl.1.100,- den kaha. Pues bo a hasi fl.100,- di ganashi. Kon i dikon bo a hasi ganashi, bo no por saka afó for di e kalkulo aki. Solamente bo por indiká e kantidat di ganashi òf pèrdida di e forma aki.


text:
“SALI NA DEFENSA DI BO PAIS”
Mi a lanta den e bario di Savaneta y ta un profesional cu mas di 20 aña di experiencia den e aparato hudicial y asuntonan social. Rocco Ta tata di 3 yui total. Hunto cu su casa, Señora Vanessa Kock, Rocco tin 2 yiu.
Semper mi a sinti mi yama pa sali na defensa di esnan rond di mi. Despues di a realisa esaki mi a dicidi pa continua un estudio cu lo yuda mi cumpli cu e yamada aki. Esaki a conduci mi na e Nederlandse Politie Academie unda mi a ricibi amplio conocemento referente e topico aki. Determina y pasiona, mi a regresa mi isla unda mi a ocupa diferente funcion den Cuerpo Policial y a guia y lidera diferente ekiponan den nos cuerpo. Funcionnan y tareanan cu mi a eherce cu alma y cuerpo y cu hopi orguyo pa 12 aña. Despues di mi carera den Cuerpo Policial mi a tuma e siguiente reto como Director di Aruba su Instituto Correcional. Combina cu mi carera mi a amplia mi conocemento na Universidad di Aruba y orguyosamente a obtene mi masters den Business Administration.
Na aña 2017 mi a sinti mi yama un bes mas pa sali na defensa, e biaha aki como politico y despues como Parlamentario y Lider di Fraccion di nos partido MEP. Den Parlamento mi a encabesa e comisionnan fiho di Husticia, asuntonan di Reino y asuntonan Norte Americano. Como politico mi a haci tur esfuerso pa for di den Parlamento percura pa inversionnan den e cadena Hudicial ta posibel y pa nos autonomia no wordo mina.
Y aworaki a presenta e oportunidad pa sirbi for di e plataforma ehecutivo, como Minister encarga cu Husticia y Asuntonan Social. Un combinacion cu ta brinda un oportunidad unico. Mi lo haci bon uzo di e oportunidad aki pa ta di balor agrega pa nos dushi pida barranca.
EXPERIENCIANAN ANTERIOR
Parlamentario:
Fraccion di MEP (2017 – 2021) A fungi como Lider di Fraccion di MEP.
A presidi 3 comision; Asuntonan di Husticia, Asuntonan di Reino y Relacionnan cu Estados Unidos.
Director di Instituto Coreccional di Aruba (KIA)
Ministerio di Husticia (2016 – 2017)
Carga responsabilidad pa un bon funcionamento di e organisacion. Desaroya un maneho riba detencion di hende y tene cuenta cu e siguridad interno.
Responsabel pa desaroya un maneho penitenciario integral.
Hefe di Staff di Korpschef
Cuerpo Policial Aruba (2012 – 2016)
Encarga cu e maneho di e Departamento di Integridad y Siguridad, Comunicacion, Informacion y Prevencion, Maneho y Asesoramiento (Conseho). Encarga cu Departamento di Interpol.
Encarga cu Departamento di Apoyo di Víctima (Slachtofferhulp). Responsabilidad pa formulacion di un maneho nobo, innovativo y eficiente pa e organisacion en general.
Consehero di Korpschef y miembro di e Management Team.
Encarga pa traha planificacion anual y e resumen anual di Cuerpo Policial Aruba.
Vigila e estadisticanan Policial y controla si nan a logra nan obhetivonan/metanan.
Representante di Korpschef den consulta cu e socionan local, externo y internacional.
OTRO OCUPACIONNAN DI TRABOU
Cuerpo Policial 2004-2016
Part-time instructor na “Divisie Politie Opleiding en Ontwikkeling (2004-2012)
Hefe Division “Centrale Recherche” (2004-2012)
Comandante di e seccion Team di Aresto (2004-2016)
EDUCACION
Universidad di Aruba
2017 Master of Business Administration
FBI Academy, Universidad di Virginia. Quantico, VA. USA
2014 Leadership
Doc-Opleidingen, Aruba
2010 Hoger Management
Lime Tree Aruba
2008 Mediation
NPA, Ossendrecht, NL
2004 Aanhoudings- en ondersteuningseenheden (Unidad di Aresto AT)
NPA, Apeldoorn, NL
2000 – 2004 Leergang Tactisch Management
Colegio Arubano
1994 – 2000 V.W.O.
CURSONAN
2014 Instructor Active Shooter, NCIS Aruba
2014 Oficial di Siguridad Nacional, FIFA Miami, USA
2012 Supervisor Police Sniper, Sniper Craft Los Angeles, USA
2012 Advanced Sniper, Sniper Craft Wisconsin, USA
2011 Drug Commanders Training Conference, D.E.A. Aruba 2011 Basic Police Sniper, Sniper Craft Florida, USA
2011 Klinische Psychologie, Open Universiteit (OU) Heerlen, NL 2011 Arbeids- en organisatie psychologie, OU Heerlen, NL 2010 Sociale Psychologie, OU Heerlen, NL
2010 Inleiding in de Psychologie, OU Heerlen, NL
2010 Integriteit Management, K.P.N.A., Curacao
2010 Vaste Kern Leidinggevende, N.P.A. Ossendrecht, NL
2009 Officier incidentes afhandeling, K.P.N.A., Curacao
2009 Leading Professionals, Deloitte & Touche, Aruba
ABILIDADNAN PROFESIONAL
Dirigi y maneha cu exito aspectonan penitenciario.
Dirigi y maneha investigacionnan policial grandi.
Dirigi y maneha investigacionnan interno penal y disciplinario.
Experiencia amplio riba tereno di seleccion di personal y e procedura di screening.
Abilidad den skirbi notanan di maneho.
Implementa maneho nobo riba procedura di seleccion interno.
Implementa procesonan di investigacion, maneho di integridad y ciclo di maneho y control.
Implementa control y maneho di crisis y intervencion.
INTERESNAN PERSONAL
Deporte, Lesa, Skirbi Y Musica.


text:
Un total di 20 parlamentario a haya otro pa corta 25% di salario. Diaranzon anochi algo pasa di 8’or e ley di parlamento a keda aproba cu 20 voto na favor y 0 contra. Un parlamentario tabata ausente.
E cortamento di salario di Parlamento tabata e centro di atencion, ora cu na comienzo nan no por a haya otro, pero na final a logra.
Maske cu esaki no ta e ley cu mester duna contenido na cortamento di salario, e ta un indicacion y compromiso serio cu e prespuesto a wordo reduci.
Ainda mester warda e ley yega parlamento den algun siman pa asina e wordo trata.
E acuerdo politico cu a wordo sosteni awe, lo desenboca den e ley di aki algun siman.
Ta suma of porcentage cu lo corta tabata parce un careda di cabay, pa wak ken por logra un propaganda politico.
Den crisis, no tin espacio pa bandera politico, sino solamente tin espacio pa bandera di Aruba.


text:
DEPORTES – Diadomingo atardi mundo un biaha mas a keda paraliza pa e wega di futbol, e biaha aki e clasico di Sur America entre e cinco biaha campeonnan di mundo, Brazil y e actual campeonnan di Copa America y dos biaha campeon mundial, Argentina.
Un wega cu hopi hende a considera wega di revancha pa Brazil ya cu den final di Copa America, Argentina a gana Brazil pa titula campeon di Copa America.
Tur cos tabata cla y e wega aki a inicia, pero 5 minuut di wega cos a cambia totalmente, autoridadnan sanitario di Brazil a subi tereno di wega y a para e wega aki.
Aparentemente tin algun reglamento pa esnan cu ta yega di Inglaterra, India y parti di Africa, y Argentina tabata tin 4 hungador procedente di Inglaterra, y aparentemente a duna informacion falso pa por a drenta Brazil y tambe participa e wega aki tambe.
Esey tabata un di e motibonan cu a ser duna durante cu tabata tin e confucion cu tabata pasando riba tereno.
Tabata tin un momento cu hungadornan argentino a altera cu personal di agentenan sanitario y tabata tin pushamento riba tereno.
Hungadornan argentino a bandona tereno di wega despues di algun rato y despues referee a suspende e wega totalmente.
Despues cu e wega a wordo para, delegacion di Argentina a pidi garantia cu nan por sali safe for di Brazil y regresa Argentina.
FIFA lo tin cu bay tuma decision tocante e asunto aki, CONMEBOL aparentemente a laba man y a bisa cu ta FIFA lo mester tuma decision aki y kico lo pasa cu e wega aki.
Ban mira kico lo ta desaroyo di esaki y cua ta e decision final di FIFA.


text:
ORANJESTAD – Den un reunion cu e sindicatonan Minister Maduro a informa nan cu Gobierno ta trahando pa percura pa nos sistema di seguridad social no kibra a consecuencia di e crisis economico financiero fomenta pa COVID19. E mandatario a mustra a base di cifranan compila pa Departamento di Impuesto pa luna di mei 2020, cu na e momentonan aki tur entrada di prima ta cayendo atras den forma acelera. Esaki ta trece cune cu ya di luna pasa SVB a cuminsa haci uso di su reserva di 3 luna.
E mandatario a splica cu normalmente SVB ta ricibi 24 miyon na prima pa luna. Den luna di april a ricibi 20 miyon y na mei a ricibi 17 miyon. Pues ya caba SVB mester a recuri na 11 miyon di nan reserva pa por completa e 24 miyon necesario. Si entrada di prima sigi baha asina, SVB su fondo pa cual ta brinda seguridad di entrada di pensioen na nos grandinan ta drenta peliger. Minister Maduro a pone enfasis pa splica e sindicatonan cu esaki ta e realidad financiero den cual Gobierno y e Minister di Finansa mester tuma decicion.
E realidad aki ta exigi toma di decicion rapido y eficaz, y no ta brinda espacio pa negosha of pa bay haci weganan politico. Ta pensioen di nos Grandinan lamentablemente ta core un peliger real y nos mester atende esaki na un manera serio.


text:
KRALENDIJK – Bula leu, tira bala, sprent 60 i 80 meter i distansia largu di 400 meter. Tur esakinan a tuma lugá den un torneo ku Indebon a organisá. Bishitantenan di akohida despues di skol di ocho skol a partisipá den e torneo.
E akohidanan despues di skol ku a partisipá ta Noah, BrightFuture, San Bernardo, Play LearnandGrowTogetter, Universo esaki ta parti den Rayo di Solo i Strea Briante, por último Kolegio Kristu Bon Wardador. E torneo tabata partí den dos kategoria, kategoria A ta di shete te ku nuebe aña, i kategoria B ta di dies pa diesdos aña.
Indebon ta yama un danki na tur hóben i lidernan di deporteku a partisipá. E torneo tabata un éksito. Indebon ta partisipá ku dentro di poko e akohidanan despues di skol lo risibí e resultado final di e kompetensia i e akohida ganador lo risibí su premio.


text:
Actualmente nos pais ta experenciando un subida exponencial di casonan di Covid-19 (variante delta). E situacion ta uno preocupante caminda nos a surpasa mas di 1000 caso activo. Nos a demostra cu como pais nos a logra maneha y baha e casonan activo ora nos a uni, sigui regla y mantene nos mes na protocolnan.
Un biaha mas covid-19 ta pone nos tur na prueba. Aruba tawata bayendo bon, casonan tawata abou y nos tawata den pleno recuperacion di nos turismo.
Den luna di juli 2021 nos a yega mas di 100.000 turista. Esaki ta algo excepcional den un anja di pandemia. Economia a cuminsa pick up, oportunidadnan nobo a presenta pa hopi y esaki ta yudando nos. E variante delta no ta yega na un bon momento pero ta un realidad cu nos mester deal cune y nos ta convenci cu nos lo sa di sali padilanti. Gobierno ta haciendo su parti pa cuida salud di nos hendenan y na mes momento purba mantene e balansa entre salud y economia. E no ta algo facil pa haci y ta rekeri esfuerzo di no solamente gobierno sino di cada un ciudadano pa nos por sali for di e situacion cu e aumento di casonan di e variante delta ta pone nos. E ultimo simanan tin varios cancelacion di turistanan.
Di ora e vacuna a yega Aruba nos a pone hopi enfasis riba e importancia pa tur hende tuma e vacuna. Nos ta mira awe con e vacuna ta dunando resultado. Esnan cu ta wordo hopsitalisa mayoria di nan (88%) no ta vacuna. Esnan cu a tuma e vacuna por wordo contagia pero e vacuna ta ofrece e proteccion necesario. Vacuna no ta algo nobo. Pa anjas nan tin varios vacuna cu a yuda combati diferente virus y e vacuna aki tambe a wordo disenja pa nos por contrala y combati Covid-19.
Nos a bisa desde un principio cu nos no ta obliga ningun hende tume pero si ta recomenda awor mas cu nunca pa mas hende tuma esaki. No tin otro solucion awor aki cu ta e vacuna. E data cu tin disponibel ta demostra cu e vacuna ta yuda proteha esnan cu a tume. E grafico aki ta ilustra con importante e vacuna ta. No ta cuestion di forza of obliga ningun hende pa tume pero e data ta demostra e realidad. 84% di esnan hospitalisa NO ta vacuna 93% di esnan den ICU NO ta vacuna. Ban cuida nos mes y ta consiente di e importancia di e vacuna pa nos por logra sali di e situacion aki.Bai vacuna si ainda bo no a hacie. Nos tur tin e deseo pa nos por sigui biba normal. Pa nos por yega eynan nos mester vacuna mas hende na Aruba. Como minister encarga cu salud nos ta urgi tur esnan cu pa un motibo of otro ainda ta duda den e vacuna, pa bai vacuna.
KASONAN TA SUBIENDO, HOSPITALISASHON TA SUBIENDO
Actualmente nos pais ta experenciando un subida exponencial di casonan di Covid-19 (variante delta). E situacion ta uno preocupante caminda nos a surpasa mas di 1000 caso activo. Nos a demostra cu como pais nos a logra maneha y baha e casonan activo ora nos a uni, sigui regla y mantene nos mes na protocolnan.


text: KRALENDIJK – Francel “Pandjuwa” Celestijn a kumpli un aña mas di bida djasabra último. El a selebrá e dia huntu ku “Formashon Musikal Krioyo” (FMK), e agrupashon musikal di hóbennan ku el a forma musikalmente. Durante presentashon di e grupo riba esenario e anochi, e aktividat di “Taste of Bonaire”, e muchanan a sorprendé i yam’é riba esenario pa felisit’é. Nan ta hopi orguyoso di nan lider. “Pandjuwa” a presentá riba esenario pa esnan presente tuma nota di e persona kende ta direktor musikal di FMK. “Pandjuwa” a menshoná ku el a plania pa selebrá su fecha natal huntu ku e grupo e anochi.


text:
Resientemente sr cees luckhardt, konosido outor i periodista hulandes a bishita nos kier boneiru bek I Bonaire Human Rights su sede riba un mishon spesial, I a presenta dos regalo na nomber di Fundashon Anton de Kom I di Black Archives di Hulanda. Anton de Kom ta un herue di resistensia I ta e prome eskritor I aktivista anti-colonial ku a lucha kontra skondementu, tapamentu di historia, I ku a skirbi e prome deskripshon anti-kolonial di historia Surinamense. Black Archives ta un organisashon renombra ku ta kolekta I archiva informashonan di kultura I historia pretu. E buki resiente publika na Juni “ Amsterdam I historia-di-sklabitud” a wordu manda I presenta na nomber di e organisashonan aki ta pa apresio I rekononesementu di e trabaonan ku NKBB a bin ta hasi durante anjanan pa konsientisashon di e historia di sklabitud I konsenshi historiko. Sr Luckhardt a enfatisa I enkurasha ku nos tin tur nan sosten I pa nos keda hasi lokual ku nos ta hasiendo.
Mas despues NKBB I BHRO a wordu bishita pa un delegashon di Greenpeace Hulanda ku a bin pa eksplora e posibilidatnan pa Bonaire, pa un Greenpeace Hulandes den Karibe enkonekshon ku menasa di“global warming”. Den e reunion aki Sr Finies di NKBB a aplaudi ku Greenpeace su prome kampanja internashonal tabata pa reskata e pueblo Maohi na Polynesia Franses. E pueblo Maohi I islanan di Polynesia Franses a wordu pone bek riba lista di Teritorionan-Sin-Propio-Gobernashon di Nashonan Uni na 2013 ku ta mesun trajektoria ku NKBB ta trahando kaminando pa e pueblo Boneriano. Manera nos a ekspresa na e delegashon ku e prioridat di pueblo Boneriano no ta direktamente “global warming” ku lo por okuri riba un termino largu, pero nos mayor menasa ta loke ta sosediendo desde 10-10-10, ku destitushon, eradikashon di e pueblo Boneriano, redusiendo hasiendo nan un minoria riba nan mes isla I kita I kaba ku nan kultura I identidat pa medio di kolonisashon di imigrashon I establesementu aki. Esey lo mester ta e prome kampanja pa Greenpeace pa e pueblo Boneriano, pa “salba e Boneiranonan nativo”
Resientemente e reunion di IPKO, ku normalmente ta tuma lugar na di un di e paisnan di Reino, Aruba, Korsou, St Maarten o Hulanda, e anja aki pa motibu di Covid a wordu tene na Boneiru. Durante e periodo aki NKBB I BHRO a risibi bishita di kortesia di Sr Endy Croes di Aruba, ku lo ta parti di e gobierno nobo di Aruba. Den e reunion aki nos a informa Sr Croes di e progreso di Boneiru su trajektoria di Nashonan Uni I di e finalisashon di e investigashon di parti di un organisashon rekonose pa Nashonan Uni riba e atrosidatnan I aneksashon illegal di parti di Hulanda. Sr Croes a re-asegura I reinforsa nan kompromiso di parti Aruba di apoyo na NKBB su trajektoria pa Boneiru dirigi na komunidat internashonal i Nashonan Uni.
Na mismo tempu, NKBB I BHRO a risibi bishita di kortesia di Sra Grisha Marten-Heyliger di e parlamentu I gobierno di St Maarten kaminda ku e dos diferente trajektorianan di Nashonan Uni , esun di St Maarten I Boneiru a wordu profundamente diskuti I ku St Maarten I Boneiru mester sostene otro den nan diferente trajektorianan. Kaminda ku St Maarten, meskos ku Korsou I Aruba nan situashon ta diferente ku esun di Boneiru. Komo ku nan gobierno pa motibu di Covid I problemanan ku presupuesto-finansiero ku COHO, I komo ku nan ta paisnan outonomo den reino, I nan ta den Statuut, nan a aserka Derechonan Humano Geneva su prosedura I mekanismo di keho via un abogado internashonal pa keha na e Asamblea di Eliminashon Rasial I Deskriminashon (CERD). Ku gruponan di trabao pa traha I hiba diskushonan ku Hulanda komo ku Hulanda tin ku raporta kada kuater pa sinku anja riba asuntunan rasial I deskriminashon na e Komite CERD.
Mientras ku nos komo Boneiru tin un diferente trajektoria komo ku nos no ta un pais den Reino, I no ta den Statuut, pero illegalmente aneksa den Konstitushon Hulandes I nos no tin poder, no tin outonomia I nos situashon ta diferente ku e islanan CAS. Nos tambe ta trahando ku konseheronan, ekspertonan internashonal di Nashonan Uni manera tabata e kaso ku Polynesia Franses, pa wordu pone bek riba lista di Nashonan Uni I wordu direktamente proteha pa e charter di Nashonan Uni I Asamblea General. E Komite Spesial di Dekolonisashon (C24) ku tin e outoridat pa interveni I meskos tambe tin tur e otro organisashonan/institushonan di Nashonan Uni por interveni direktamente I deal ku spesialmente asuntonan di outo-determinashon I propio-gobernashon I lo tin annualmente revishon I raportahe di nos situashon na Asamblea General di NU na lugar di kada kuater pa sinku anja via CERD riba asuntonan di deskriminashon rasial. Pa Boneiru esaki lo ta e uniko solushon na man pa medio di Nashonan Uni I Komite C24 ku ta spesialmente establese pa yuda islanan manera nos, ku e relashon ku podernan administrativo kolonisado manera Gran Bretanja, Fransia I Hulanda.


text:
Prome Minister Evelyn Wever-Croes: VISA TA FORMA PARTI INTEGRAL DI UN SERIE DI MEDIDA PA CONTROLA E FLUHO MIGRATORIO REGULAR DI VENEZUELA
Prome Minister Evelyn Wever-Croes:
VISA TA FORMA PARTI INTEGRAL DI UN SERIE DI MEDIDA PA CONTROLA E FLUHO MIGRATORIO REGULAR DI VENEZUELA
Riba e situacion di Venezuela, Prome Minister Evelyn Wever-Croes a indica den conferencia di prensa di Gobierno di Aruba dialuna mainta, cu no tin mucho cambio riba esaki pero e ta sigui ta un situacion hopi delicado. Comienso di siman a habri cu un reunion entre Prome Minister y e Crisis Team apunta pa Gobierno di Aruba pa conseha Prome Minister riba e tema aki pa discuti si tin desaroyonan nobo riba e situacion di Venezuela. Prome Minister a informa cu frontera ta keda cera te cu December segun e fecha stipula na comienso di luna pasa mientras cu Gobierno ta evalua e pasonan cu lo mester wordo tuma.
Siman pasa diabierna, Aruba y tur otro país den Reino a anuncia e introduccion di un visa como rekisito pa esnan di nacionalidad Venezolano cu kier biaha pa paisnan di Reino. Despues di varios luna di consulta intensivo entre e Minister di Relacionnan Exterior di Reino y e Minister-Presidentnan di Aruba y Corsou, a yega na e decision cu lo introduci un visa temporal pa tur bishitante portador di un paspoort Venezolano. E medida aki ta uno cu ta competencia di e Ministro di Relacionnan Exterior di Reino, ya cu maneho di visa ta un asunto cu ta regarda Reino Hulandes.
A yega na e decision aki despues di a constata cu e situacion na Venezuela a empeora, ademas cu e incidencia di migracion iregular for di e pais aki den direccion di paisnan bisiña a conoce un aumento alarmante. Tur esaki a conduci cu ya caba varios pais, e.o. Peru, Panama, Ecuador, Guyana, Trinidad & Tobago y Chile a dicidi di introduci un visa pa tur portador di un paspoort Venezolano.
Introduccion di e visa aki ta forma parti integral di un serie di medidanan cu ta wordo tuma pa controla e fluho migratorio regular di Venezuela den direccion di nos islanan. E tempo cu e medida aki lo keda na vigor ta depende di e desaroyonan na Venezuela. Na momento cu e condicionnan aki mustra cambionan faborabel, e medida lo por wordo elimina. Introduccion di e visa lo tuma 6 luna. E proceso di su introduccion ta exihi tempo, pa motibo cu lo mester aloca e medio y personal adicional necesario na e Embahada di Reino na Caracas pa por procesa e peticionnan pa visa.
Otro medidanan complementario pa contra-aresta e fluho migratorio ta consisti di e.o. un ESTA-A, pa autorisacion di e viahe, e Advanced Passenger Information system pa controla e informacion adelanta di tur biahero y e introduccion di Pre-boarding checks, cual ta un procedura pa controla tur biahero previo na borda e avion.
Ta importante menciona cu e medida di visa lo conoce algun excepcion. Pasaheronan cu ta den posesion di un visa valido of un permiso di estadia pa e paisnan Merca, Canada, Inglatera (Reino Uni) y Irlandia, no tin mester di un visa pa biaha pa Aruba, Corsou of Boneiro.
E situacion di Sint Maarten ta un poco diferente, debi na e particularidad cu e isla ta uno dividi den un parti Frances y e otro Hulandes. Pa e introduccion di e visa ta efectivo, lo negocia cu e autoridadnan Frances pa por efectua e control necesario di e medida di visa. Na final Sint Maarten tambe lo forma parti di e programa di visa.
“E peticion pa e visa en cuestion mester wordo haci na Embahada di Reino na Venezuela. Aruba mes no tin ningun papel pa hunga den esaki pa motibo cu e maneho di visa ta un asunto cu ta regarda Reino Hulandes y ta cay bou di Ministro di Relacionnan Exterior di Reino. Esakinan ta pasonan cu nos ta tuma pa si acaso nos yega na na apertura di frontera, nos tin un miho control di bishitantenan. Gobierno ta keda monitoria e situación aki tur dia”, Prome Minister Evelyn Wever-Croes a enfatisa.


text:
Diskurso di Aña Nobo
di
Señora Gobernador L.A. George-Wout
3 di yanüari 2018
Dama- i kabayeronan, bon nochi,
Ta un bunita tradishon ku riba un di e promé dianan di un aña nobo nos ta bini huntu den hardin di palasio pa deseá otro bon aña i prosperidat pa e aña nos dilanti. E binimentu huntu akí ta enfatisá nos solidaridat i ta ofresé nos un bon oportunidat pa interkambiá idea tokante e susesonan di e aña tras di lomba i mira padilanti riba loke eventualmente ta na kaminda pa nos. Un aña nobo ta karga tambe propósitonan ambisioso. Ta asina ku abo ku mi ta bai hasi nos máksimo esfuerso, awor muchu mas ku den pasado… n’ t’asina? ?. Ta mi sinsero deseo pa tur boso bon propósitonan bira realidat den 2018.
Den sierto sentido 2017 tabata un aña di emoshon i literalmente un aña turbulento. Bon mirá, ta un aña ku tin bia ta trese serka mi sintimentu miksto. Na promé lugá konsekuensianan di e desaster di naturalesa ku fuertemente a afektá nos famia- i amigunan na Sint-Maarten, Saba i Sint Eustatius. E imágennan desastroso di e kasnan i e konfushon total di grupo grandi di hende ayariba, a laga profundo impreshon serka nos tur. Impreshonante ta por sierto e elastisidat di e hendenan na Islariba. Djis algun dia despues di e kalamidat hendenan a kuminsá duna tur ku tin di nan parti pa nan bolbe bini riba pia. Ta drechando e kaya- ku e kamindanan pa hende por trafiká atrobe, ta drechando e kasnan i pokopoko pakus- ku tiendanan ta kuminsá habri pa públiko atrobe. Mi tin gran atmirashon pa e posishon akí i mi ta konvensí ku pueblo di Islariba lo sali mas fuerte for di e eksperensia akí! Impreshonante ta ademas e yudansa ku a brinda i ku te ainda ta brindando e hendenan akí den nesesidat. Na Sehos a akohé pashèntnan for di Sint Maarten i muchanan di kua nan skolnan a keda totalmente destruí, por a sigui bai skol aki serka nos. Anto no ta na Kòrsou so tabata asina. E solidaridat tangibel i visibel akí tabata fuertemente presente na tur parti di Reino.
Tin algun hende ku tin bia ta duda den e balor agregá di nos Reino, pero na momentonan asina mi ta sinti mi orguyoso ku nos ta forma huntu ún Reino!
Den sentido polítiko i atministrativo tambe tabatin momentonan turbulento tantu na Kòrsou komo na e otro partinan di Reino. Despues di elekshon di òktober 2016 nos órden públiko tabata seriamente na prueba. Sinembargo, mi no a soña ni pensa ni un momentu so ku lo tabata nesesario solisitá e funshon di garantia di Reino, pasobra - komo konsekuensia di e relashonnan polítiko - lo no por a garantisá ku elekshon di aprel 2017 lo a tuma lugá na debido òrdu.
Ta sumamente evidente ku no por bisa ku kos a kana di un forma atraktivo, pero afortunadamente tambe tin aspekto positivo den e historia akí. T’asina ku nos ta realisá ku semper tin un outoridat superior ku ta huzga nos manera di prosedé. Pa esei un kompas moral ta di importansia. Den e kuadro ei semper mi ta atmirá kon den tempu difísil hende ta lanta, superá nan mes i hasi loke ta korekto. Afortunadamente ta hopi hende a hasi asina, pero un di e hendenan ku ta meresé menshon spesial ta señor Kenneth Valpoort. El a organisá í guia un demonstrashon pasífiko ku e meta pa por a laga elekshon tuma lugá. E forma ku el a hasi esaki i defendé nos demokrasia i nos órden hurídiko, tabata ekstraordinario. El a sa di mobilisá ku e demonstrashon akí un ferviente deseo di pueblo. Mi ta spera sinseramente ku e asuntu ei finalmente a siña nos, tur e lèsnan importante riba e tereno di estado di derecho i demokrasia. En todo kaso e asuntu a resultá den un parlamento nobo, skohé demokrátikamente ku ta ekspresá huisio i deseo di votadónan.
Dama- i kabayeronan,
Entretantu nos tin un gabinete nobo ku fo’i ora e miembronan a sinta, nan a haña nan konfrontá ku retonan kompletamente individual. Ta retonan grandi i inkontabel ku nos ta haña nos konfrontá kuné. I ora mi bisa ‘nos’, mi ke men polítikonan, mandatarionan i outoridatnan. Ta nos tin di tuma e kontròl pa impulsá ekonomia, pa stòp delinkuensia, pa promové e koheshon sosial entre siudadanonan, pa proporshoná bon kuido i edukashon adekuá i por ehèmpel pèrkurá pa un klima di invershon ku ta inspirá konfiansa. Proyektonan importante i urgente pendiente pa start òf ku ya ta den progreso ta pidi un guia adekuado, un enfoke desisivo i un kooperashon efikas.
E megapir nobo por sirbi di ehèmpel. Despues ku finalmente hunta direktiva a tuma desishon pa konstruí e pir, realisashon di e obra akí a tuma lugá di un forma enérgiko i adekuadamente, loke a duna un resultado fantástiko! Ku e mes diligensia mester atendé proyektonan manera e refineria i e hòspital nobo. Un pronto finalisashon di e proyektonan akí ta brinda un base pa prosperidat ekonómiko i sosial, di moda ku tur siudadano di Kòrsou por kompartí progreso den nos pais.
Ke men trabou tin na kantidat i ta kuestion di fronta e reto akí na 2018 ku entusiasmo. Mi tin sigur di por konta ku aporte di henter pueblo di Kòrsou. Huntu nos ta djòin e lucha pa realisá nos metanan. E metanan ei mester ta ambisioso, sin ku nos ta pèrdè realidat fo’i bista. Mi tin tur konfiansa ku nos lo tin éksito den nos plannan i ku 2018 ta bai ta un aña magnífiko pa nos presioso isla.
Ta mi plaser bati glas ku boso. Tambe na nòmber di mi esposo Herman mi ta deseá abo ku bo famia un aña nobo felis, salú i próspero!
Salú! Gelukkig Nieuwjaar! Feliz año nuevo! Bonne année! Feliz Ano Novo! Bon añaaa!


text:
Cultura ta algo bibo y vibrante cu conoce un desaroyo constante y no ta solamente nos musica of nos celebracionnan durante henter aña manera por ehempel Dia di Betico, Carnaval, 18 di Maart, Dera Gai of nos tradicion musical di fin di aña.
Cultura di un pueblo ta mucho mas profundo cu esey. E ta un conhunto di varios aspecto. E ta nos forma di biba, nos forma di pensa y expresa, nos tradicion y custumbernan como pueblo, nos forma di anda cu otro, nos forma di bisti, nos forma di comunica cu otro. Cu otro palabra e ta tur loke ta caracteristico di nos como un pueblo den su totalidad.
Dicon hopi bes Cultura no ta wordo considera como importante?
Un di e tanto motibonan ta, pasobra hopi bes nos gobernantenan ta djis wak e como un expresion of un gasto pa gobierno.
Hopi no ta compronde su importancia y masha poco ta consciente di su efecto, specialmente door cu nunca tabata interesa pa wordo exponi na expresionnan creativo y artistico cu tambe ta yuda fomenta un sentido di orguyo pa nos cultura y nos Pais.
Esey ta un indicacion di con importante “arte” y “aprecio pa arte” ta den nos educacion. Ta un lastima cu actualmente ainda e no tin un lugar prominente den nos skolnan.
Banda di deporte, nos muchanan y nos hobennan mester wordo exponi desde un edad hopi hoben na arte. E beneficionan ta fantastico y numeroso. E ta proba cu esaki ta impacta e ser humano di un forma sumamente positivo. Esaki tambe ta yuda educa y forma ciudadadonan ehemplar y util pa nos sociedad.
Personanan inspira, discipliná, cu habilidad social, tolerante y cu determinacion pa yega leeuw den bida.
Nos ta papia cu Aruba mester “mantene su identidad bibo”. Nos ta para keto y pensa con nos por logra esey? Nos no mester djis keda papia di futuro y inovacion. Ta berdad cu nos mester reconoce y balora e aporte tambe di nos hendenan, specialmente nos hobennan, pa enrikese nos identidad y hiba nos cultura y folklore den e proximo era. Pero nos mester ta consciente tambe di unda nos ta bin. Nos mester ta realmente orguyoso di nos raiznan y di nos herencia cultural. Reconoce e balor y importancia di nos pasado y nos presente. Solamente asina nos por sigui inova y evoluciona.
Nos artistanan ta hunga un rol sumamente importante den esaki.
Nos artistanan ta e alma creativo di nos pueblo.
Nos artistanan por influencia y inspira gruponan grandi di ser humano y expone nan na excelencia.
Nos artistanan ta esnan cu por yuda mantene nos autenticidad bibo y eynan mi ta convenci cu tin hopi oportunidad cu nos artistanan por beneficia tambe di dje, haciendo e trabao noble y importante aki. Cu “artista” no ta solamente wordo referi na e artista di tarima of plastico, pero artistanan di arte practico, cu ta e artista culinario cu tambe nos mester salvaguardia.
Reconoce, apoya y respeta nos artistanan y nan rol ta hopi importante, pero tambe crea espacio y plataforma pa nan por sigui desaroya nan habilidadnan y expone nan mes y nan talento. Esaki lo no djis enrikese nos herencia, pero lo haci di Aruba tambe un destinacion hopi mas atractivo pa nos bishitantenan.
Nos kier sigui depende riba turismo como e pilar di mas importante di nos economia y ingreso di nos pais? Nos mester por sa con pa diferencia nos mes for di tur otro destinacion den nos region y totalmente resalta y sali beneficia den esaki. No solamente nos naturaleza y e amabilidad y cordialidad di nos hendenan ta sumamente importante, pero KIKO ta haci Aruba, e isla autentico den Caribe.
Nos por fomenta autenticidad door di duna hopi mas atencion na nos cultura y nos identidad. Y ta ey ta unda cu mi coleganan artista nan rol ta sumamente importante. Nos no mester limita nos mes.
Imagina cu e revolucion economico cu partido POR ta propone den su programa di gobernacion “Vision 17-21”, lo haci cu bo trabao diario ta bira parti di e autenticidad cu nos isla mester representa pa atrae turismo di calidad. Un turista di “Calidad”, ta busca semper un destinacion exotico pa su vacacion. E kier experencia autenticidad. E kier sumergi su mes totalmente den e cultura di e destinacion y e ta semper dispuesto pa gasta y paga mas, basta e por tin un vacacion y experiencia autentico.
Aki ta nos oportunidad pa usa nos rikesa cultural y nos propio artistanan como recurso pa eleva nos entrada conhuntamente cu nos turismo.
Enfocando no solamente riba San Nicolas cu mester bira nos “Cultural & Heritage City”, pero tambe riba centronan di bario y monumentonan rond di nos isla. Crea eventonan y proyectonan cultural semanal unda cu nos centronan di bario lo por ta mas activo y tambe por genera suficiente entrada pa asina no tur ora mester depende di subsidio di Gobierno cada bes. Nan tambe mester bira sostenibel y/o independiente.
Esaki sigur lo crea un sentido di orguyo y participacion den nos comunidad caminda nos hendenan mes lo ta contribuyendo na e bienestar di nos cultura den su diferente aspectonan.
Mas cu claro, nos lo no keda limita te aki solamente pa nos cultura y turismo, pero tambe nos lo keda enfoca entre otro na restauracion y mantencion di e poco monumentonan cu por wordo rescata ainda. Nos lo percura tambe pa conservacion, documentacion y digitalisacion di informacion cultural tanto di nos herencia tangibel como tambe nos tradicion y custumbernan
Unabes cu esakinan wordo realisa, nos lo keda avansa y bira e TOP DESTINACION den Caribe y e isla orguyoso di su adelanto cultural constante y genuino.


text:
Tag Archives: oido
Siman di Kibra Silencio cu Quota Club
E siman aki entrante dia 21 te cu 26 di september ta e siman di Kibra Silencio, organisa pa Quota Club. Pa e di 5 aña consecutivo SVb ta duna full su cooperacion pa cu e siman importante aki. Durante e siman aki tur esnan interesa por laga test su oido por nada na FEPO, SVb, Oduber & Kan y tambe Aruba Hearing Institute.
Como cu bo oido ta sumamente importante pa bo salud SVb ta contento pa por aporta na e siman aki. SVb su ekipo pa haci test di oido henter e siman aki ta disponibel pa haci test di oido na sucursal di San Nicolas. Ta ricibi e resultadonan dibiaha despues di e test. Esnan cu kier haci test na un luga cu porta ta mas cerca di cas tambe por haci e test aki na FEPO, na Aruba Hearing Institue y na Oduber & Kan. Por yama e siguiente numbernan aki pa traha un cita y haci e test:
- SVb: 527 2732
- FEPO: 583 1016
- Oduber & Kan: 582 4719
- Aruba Hearing Institute: 587 8885
E aña aki Quota Club tabata tin e honor di por a ricibi Claudius Philips y DJ Nutzbeatz como invitado special. Pa e profesion di dos personanan aki nan oido ta sumamente importante pues pa e motibo aki nan ta duna apoyo na e siman aki di Quota Club, pa cual tambe ambos persona a haci e prome testnan di oido durante e siman aki.
Dia 17 di September ta cuminsa “Siman di Kibra Silencio”
Quota International of Aruba ta sigui den su celebracion di su 25 aniversario, y ademas di e seminario cu ta tuma lugar diasabra proximo dia 15 di september, e campaña di conscientisacion pa cuido di oido di nos comunidad, cual ta Quota su conoci “Shattered Silence Week” of e siman di ‘Kibra Silecio” lo ta… Mas Informacion


text:
PHILIPSBURG – Sentro Elektoral Sentral di Sint Maarten ayera unánimemente a disidí di konta tur voto di e elekshonnan di 26 di sèptèmber di nobo. Segun presidente Jason Rogers ta konfirmá ku tin votadó ku a vota miéntras nan no tabata inskribí na registro sivil.
No por kompletá e rekonteo di e binti distritonan di elekshon den un dia. Pa kada distrito e ofisina di elekshon mester di sigur un ora i banda di dos or a konta tres distrito so.
Serio
“Nos ta tuma e prosès verbalnan di e sentronan elektoral hopi serio”, segun Rogers. “A sali algun diskrepansia ku ta duna motibu pa konta e votonan di tur sentro elektoral di nobo.”
Rogers no tabata spesífiko tokante e diskrepansianan aki, solamente ku tin hende ku no tabatin derecho di vota ku a vota tòg.
Seis partido polítiko – ku eksepshon di National Alliance i United People’s Party – tambe a pidi un rekonteo kompleto, pero Rogers ta bisa ku e Sentro Elektoral Sentral ofishalmente a yega na e konklushon ku un rekonteo asina ta hustifiká.
E resultadonan di e rekonteo lo ta konosí pa mas trempan djamars.
E konteo di e promé dos sentronan elektoral a resultá den kuater voto balido ku anteriormente a konta komo no bálido i sinku voto bálido ku a deklará no bálido.
Asiento
No ta probabel ku e rekonteo lo trese algun kambio den e resultado final, ounke serka UP lo tin tenshon ta ken ta bai haña e di sinku asiento. Jules James a terminá dilanti ku 207-206 riba Tamara Leonard pa e posishon, pero entretantu nan a empatá. Si nada no kambia e asiento lo bai pa Leonard pasobra e ta mas haltu riba e lista di UP.
Outor Hilbert Haar


text:
Gobièrnu di Kòrsou/SOAW ta inougurá e proyekto “Biña mas Bieu mas Bon”...
Embahador di Reino na Costa Rica Sr. Peter Derrek Hof a hasi un bishita di sera konosí na Gobernador di Kòrsou...
Djaweps 19 òktober Ing. Gregory Damoen Msc a despedí ofisialmente komo miembro di Raad van Advies di Kòrsou. Esaki a tuma ...
Ministerio di Enseñansa, Siensia, Kultura & Deporte (E.S.K.D.) ta informá ku a tene un promé Diálogo Nashonal den Enseña...
Minister Zita Jesus Leito huntu ku Kooyman BV, Unidat di Bario i Domeinbeheer ta invitá tur habitante di Juan Domingo ...
"Resientemente Raad voor de Rechtshandhaving (RvR) a entregá un rapòrt na Minister di Hustisia señor Quincy Girigorie..."...


text:
E lei di eksepshon a lanta hopi stòf den nos komunidat.
Pa ami, den e mundu kompleho ku nos ta biba aden, nos mester tin leinan pa situashon èkstraordinario i eksepshonal. Esaki no tin ke aber ku Kòrsou ta chikí òf no; nos tambe ta parti di e mundu aki. Un realidat ta ku hopi kos ku ta òf por bira nesesario den un kaso èkstraordinario no ta ankrá den leinan konvenshonal di nos pais.
Ta sumamente importante sinembrago ku den un lei di eksepshon, tin múltiple ‘checks’ di parti di nos institutonan demokrátiko, prinsipalmente Parlamento i Korte i tambe un bon ‘balance’ entre di nos derechinan konstitushonal i e poder eksepshonal ku Gobièrnu ta haña den kasonan eksepshonal.
Hopi pais demokrátiko na mundu tin un òf otro forma di e lei di eksepshon ku ta i a funshoná manera mester ta. Dikon aki na Kòrsou e lei aki a konta ku tantu resistensia?
Demokrasia meskos ku un sistema monetario, den sièrto sentido, ta basá riba konfiansa. Aki no tin konfiansa. Nos pais, siendo un demokrasia parlamentario mester na di promé lugá tin un Parlamento fuerte ku ta manifestá su mes ku Parlamentarionan kapas i íntegro. Anto esei nos no tin. Nos ta mira ku kada biaha di nobo pueblo ta vota pa partidonan ku ta pone Miembronan di Parlamento ku no tin sikiera e ‘denkvermogen’ i integridat nesesario pa hasi e trabou di tantu responsabilidat aki. Komo konsekuensia hopi hende no ke konfia Parlamentarionan ku e lei poderoso di eksepshon.
Mi no por tuma nan na malu. Nan tambe ta kòrda kon resientemente tabatin dos Parlamento den nos pais, kon un minister Presidènt ku a keda bahá no kier a sali foi Fòrti, kon miembronan di Staten a sera kabes pa no laga un kolega huramentá, kon un minister ku a bisa ku lo no bin elekshon mientras lei tabata bisa otro i un otro ku a deklará ku siendo minister su negoshinan mester por benefisiá di su posishon den Fòrti.
Nos a yega asina leu ku no ta konfia nos mes hendenan pa atendé ku nos tareanan outónomo. Esaki ta e konsekuensia di nos voto. Mientras partidonan polítiko keda pone hende inepto riba nan listanan i nos keda vota pa nan, nos lo hasi e krísis di konfiansa ahinda mas grandi. I esaki ta e motibu prinsipal ku e opshon di munisipio di Hulanda kada biaha ta bira mas atraktivo pa hopi hende.
Den un otro artíkulo lo mi amplia riba kon por hasi e ‘checks and balances’ den e lei aki mas skèrpi. Algu ku ta nesesario den e entorno di deskonfiansa grandi ku ta èksisiti.
Promé ku tur kos mester laga e stòf i emoshonnan baha ounke kuantu polítikonan ke kompará nos ku Gestapo òf Idi Amin Dada. E lès ku mester saka for di e episodio aki ta ku ta e manera di hiba polítika ta pone ku no tin konfiansa at all den nan i nos institutonan demokrátiko. Esaki, den un situashon di krisis i un mundu turbulento kaminda konfiansa entre pueblo i su gobernashon mester ta saludabel.
Willemstad, Curaçao


text:
DEN HAAG – E plan di PVV pa manda hende kriminal di Aruba, Kòrsou i Sint Maarten bèk nan isla, tin poko chèns. PVV a konta ku sosten di CDA i VVD pero e no ta hañ’e.
Tur dos partido di koalishon ta rekonosé e imágen ku PVV ta pinta di ‘kriminalidat haltu bou di antiano na Hulanda’ pero nan ta haña e proposishon di lei aki ‘inalkansabel’ i ‘imposibel pa ehekutá’.
‘No serio’
Diferente partido den Tweede Kamer ta iritá ku PVV no ta tuma e krítika di Konseho di Estado ‘serio’. E konseho ta bisa entre otro ku e plan no ta alkansá su meta i ta kontra lei pasobra e ta distinguí entre hende hulandes.
Kader:
Hasi palabrashon ku Aruba, Kòrsou i Sint Maarten
E partidonan CDA, SP, PvdA i SGP aktualmente no ta mira mas chèns pa hasi palabrashon ku e gobièrnunan di Aruba, Kòrsou i Sint Maarten. Den un Lei di Reino den un tiru lo bini tur eksigensia di establesimentu pa tur parti di Reino.
E miembro di Tweede Kamer Ronald van Raak (SP) ke klaridat di gobièrnu hulandes si Aruba, Kòrsou i Sint Maarten posiblemente tin un maneho pa pone hóben ‘ku no tin futuro òf ku no por mantené riba un avion pa Hulanda’. “Nos no tin mester di lei pa esaki sino palabrashon polítiko.”
Ainda e debate no a kaba
E trato di e proposishon di lei no a pasa ainda. E presentadónan Fritsma i Machiel de Graaf (PVV) na un momentu mas lat por trata tur pregunta ku a hasi awe den Tweede Kamer.
Durante e di dos debate aki lo sali tambe si PVV ta dispuesto pa adaptá e proposishon di lei pa manda hulandes karibense kriminal bèk. Un proposishon di lei di VVD pa pone eksigensia na establesimentu, no a haña un mayoria na 2016.


text:
Door di habri e lista di rekisito di DIMAS bo ta haya sa locual cu bo mester trece:
Permiso pa estadia temporal pa un persona cu ta biba di interes of pensionado (sin trabao)
Descripcion
Un persona cu ta biba di interes of un pensionado por establece su mes como tal na Aruba, si e ta cumpli cu cierto condicion. Si esaki ta e caso, e persona ta haya cada bes un permiso di estadia (y no di trabou) pa un periodo di un aña. Mester renoba e permiso aki cada aña y mester haci esaki por lo menos tres luna prome cu e ultimo permiso caduca. E persona no mag di ta den servicio di un doño di trabou, estableci na Aruba.
Unda pa pidi'e? / Mas informacion na
Kico mi tin di hiba cu mi?
Cuanto e ta costa?
Ta cobra Awg. 65,- ora di entrega e peticion. E suma pa e permiso ta Awg. 100,-.
Cuanto tempo ta dura pa hay'e?
Ta dura 10 siman pa trata bo peticion.


text:
WILLEMSTAD – Kuater posibel perpetradó di e tiroteo na aeropuerto Hato dia 15 di yüli ta será. Un di sinku ainda ta fugitivo, asta despues di sinku listramentu di kas awe meinta trempan.
Esfuersonan anterior pa detené e di sinku sospechoso aki no tabatin resultado, ta p’esei Ministerio Públiko (OM) a saka un notisia di rastreo. Ta trata di Adrian Santhony Martha , tambe konosí komo ‘Venenu’ i ‘Poison’.
Guera di banda
Den e tiroteo na aeropuerto a kai dos morto, Erwin Adriano ‘Jais’ Juliana (35) i su subrina Shantley Percival Arnhem (22). Juliana tabata lider di e banda Buena Vista City, ku ya pa basta tempu tabatin problema ku ‘No Limit Soldiers’ (NLS). Segun OM e tiroteo na Hato tabata un likidashon den e sirkuito kriminal. “Parse e sinku sospechosonan tin lasonan ku NLS”, OM ta bisa.
Den listramentu di kas anteriormente a haña arma ilegal, plaka kèsh i droga. Durante tres listramentu di kas awe meinta den dos kas na Koraal Specht i un kas na Mari Pampun a konfiská aparato ku informashon digital.
Shete hende ku tabata warda banda di e sala di yegada e anochi ei di e tiroteo a haña herida. Juliana a kaba di yega ku Air Berlin for di Düsseldorf i a tir’é mata promé ku su subrina por a dun’é un arma.
Outor: Anneke Polak


text:
Lo saka e último ganadó di outo dia 30 di novèmber 2019 Carnaval Casino preparando pa 2020
Lo saka e último ganadó di outo dia 30 di novèmber 2019
Carnaval Casino preparando pa 2020
WILLEMSTAD/NOV 2019– Despues di a entregá un total di 160 outo, Carnaval Casino lo hasi un ‘switch’ den e popular ‘Win a Car’. Segun Casino Manager, sra. Heidi Foendoe Carnaval Casino ta sumamente gradesido na su miembronan ku a hasi e kampaña i promoshon di gana un outo tur luna un gran éksito. “Ta tempu pa un próksimo nivel; Carnaval Casino ta preparando pa drenta 2020 i nos a kuminsá ku e preparashonnan na luna di sèptèmber último. Nos casino lo tin un fachada kompletamente nobo, kolónan nobo i naturalmente kampaña i promoshonnan nobo”.
Outo 161 lo ta e último
Dia 30 di novèmber próksimo Carnaval Casino lo entregá su último outo; pa desèmber por spera premionan diversifiká ku mesun peso òf ekivalente na balor. Di akuerdo ku sra. Foendoe lo bai duna miembronan oportunidat di gana mas premio efektivo i tambe premionan ku nunka ántes a keda entregá den casino na Kòrsou. E kambio aki lo hasi posibel tambe ku mas miembro tin chèns di gana. Ta importante pa miembronan sigui akumulá nan puntonan i depositá nan kuponnan den e tómbola pa sorteonan semanal i di luna.
Carnaval Casino a resultá e mihó casino na Kòrsou pa 5 aña konsekutivo. Tur luna ta entregá un gran kantidat di premionan efektivo di jackpot. Ademas, miembronan ta fasiná ku e kampaña i promoshonnan dinámiko ku a bin ta ofresé. Carnaval Casino su bingo ta esun mas bishitá tur wikènt. Aktualmente e casino ta den un trayekto di remodelashon ku lo finalisá na fin di novèmber próksimo. Carnaval Casino ta habrí tur dia for di 10’or di mainta te 4’or di mardugá ku posibilidat pa parker bo outo grátis. Tene e página di facebook di Carnaval Casino na bista! Si bo ta bai purba bo suerte, hasié semper responsabel!


text:
Rektifikashon
Kiko Ta Pasando ta rektifika un publikashon ku a wordu pone riba e site aki i a dura riba e site pa 9 min i e retifikashon tambe lo dura 9 min.
E rektifikashon lo dura mes un kantidat di tempu riba e sita aki. Nos lo publika esaki ku e potret ku ela wordu publika. E biaha aki pa
E persona riba e potret aki no ta pedofile
E persona aki no ta pedofile i pa e rektifikashon nos ta publika esaki, e video ku a publika ku e potret aki tabata di un akto di infelidat di su parti (korta orea di su pareha)


text:
E serial killer cu tabata wordo busca su bijnaam tabata “grêlé” (hagel)
PARIS, FRANCIA:
Un ex agente policial cu recientemente a comete suicidio, den su carta di despedida e la admiti di tabata un serial killer y awor oficialmente lo por cera e crimennan aki poniendo bou su nomber.
E homber di 59 aña siman pasa diaranson a pone fin na su bida y a admiti di ta responsabel pa un serie di asesinato y rapemento, esakinan a tuma lugar den añanan 80 y 90.
Aki ta trata di un di e cold casesnan policial mas grandi di Paris. E sospechoso tabata wordo busca pa mas di 35 aña caba. Recientemente segun un investigacion di ADN, e ex agente policial (59) a papia e berdad, cu e tabata envolvi den varios delitonan serio.
Na momento cu e agente policial a bin ripara cu Cuerpo Policial tin’e na bista, e la comete suicidio. E investigacion tabata algun tempo andando y tabata tin miras riba agentenan policial cu tabata e tempo ey activo den e capital di Francia y becindario. Ex agente a wordo yama pa un interogacion, pero no a show up.
Su prome victima tabata na Paris, un mucha muher di apenas 11 aña, cu e la rape y despues a mat’e. Na 1987 e la mata un pareha y na 1994 e la mata un mucha homber di 19 aña. Cuerpo policial di Paris, hopi lihe tabata tin un fuerte sospecho cu tur e casonan aki tabata trata di e mesun asesino.
Awo recherchenan ta bay sigui cu e investigacionnan y pa asina mira si e ex agente policial aki por tabata envolvi den mas caso. Actualmente polis na Paris a confirma cu e ex agente policial aki ta responsabel pa 4 asesinato y 6 caso di rape, no ta descarta cu lo por tin mas caso.


text:
WILLEMSTAD – Na Kòrsou San Nicolas i su Pietnan ta nabegá drenta Annabaai riba 16 di novèmber. Ya pa añanan su Zwarte Pietnan tin kompaño di algun Piet di diferente koló, pero e kolo pretu ta keda dominá. “Loke Hulanda ta hasi ku e koló di Piet bèrdaderamente no ta importá nos”, Solange Trinidad di Fundashon pa nos Muchanan (e organisashon tras di e entrada grandioso) ta bisa.
NTR e aña aki tin solamente Piet shushá ku rut. Un gran parti di e munisipionan hulandes ta sigui e ehèmpel aki i ei Zwarte Piet ta manera disparsé poko poko. Na Aruba i Boneiru kasi niun hende no tin kunes: e aña aki atrobe e Pietnan ta pretu. I na Kòrsou? “Loke NTR ta hasi no ta importá nos”, Trinidad ta bisa.
‘Diskriminashon no ta masha kos aki’
Trinidad ademas ta enfatisá ku diskriminashon no ta hunga un papel grandi na Kòrsou. Na Hulanda segun e ta diskriminá hende koló skur masha hopi mes i diariamente antiano ta haña nan konfrontá ku esaki.
Demonstrashon na kaminda
Último añanan tabatin protesta chikí rònt di e yegada di Zwarte Piet. E aña aki Naomie Pieter ta na Kòrsou, un di e miembronan prominente di e grupo di protesta hulandes Kick Out Zwarte Piet. “En bèrdat nos ta preparando un demonstrashon”, Pieter ta splika.
Hende ta ninga nan raisnan
E idea ku no tin diskriminashon na Kòrsou, kasi ta pone Pieter hari. “Un hende koló skur ku ta pinta su kara pretu pasobra e ta kere ku e no ta pretu, òf e no ke ta? Esei ta grave. Hende ta ninga nan raisnan afrikano, nan kolo, i ta nèt esaki ta e problema.”
Pieter su meta ta pa konsientisá e Yu di Kòrsou di e karakter kolonial di Zwarte Piet. Segun e no ta bai pa Piet mes, pero pa e totalidat di tin rèspèt pa bo mes i pa konosé bo pasado. “Trinta di Mei tampoko no tabata trata di sèn: tabata trata di rèspèt, dignidat i igualdat. Den e lucha kontra Zwarte Piet tambe ta trata di esaki.”


text:
TILBURG – Awe a tuma despedida di Ferry Bakx na Tilburg. E polis a muri siman pasá na edat di 45 aña ora e tabata pèrsiguí un atrakadó armá ku a tir’é. P’esei Bakx a haña un entiero di honor di kuerpo di polis.
Un warda di honor ta kompañá e kaha, tapá ku bandera hulandes, pa e krematorio. Dilanti ta kana dos tokadó di tambú. Na e entrada algun dignitario di polis ta warda nan. Nan ta duna saludo na e kola. Minister di Seguridat i Hustisia Ard van der Steur ta para banda di nan. Mandatario polítiko di Boneiru òf di Hulanda Karibense no ta presente awe.
Hefe di kuerpo suplente Rosales (Kuerpo Polisial Hulanda Karibense) ta deskribí Bakx komo un hòmber amabel i trankil ku tabata sa di kiko e ta papia. Den e tres aña i mei ku e tabata na KPHK el a laga atras un impreshon ku no por lubidá.
Mas famia i kolega ta deskribí Bakx komo un hòmber loyal i modesto kende ku su humor seku por a hinka su komentario den gol mésora. E tabata floresé riba su motersaikel, tras di su sèt di drum i ku su famia, pero na final el a pèrdè su bida trágikamente.
Último saludo
Van der Steur ta entregá e bandera na Bakx su viuda. E koleganan ta duna un último saludo, kompañá pa ‘The Last Post’ riba tròmpèt i un minüt di silensio. Riba steeldrums ta toka himno boneriano, kaba esnan presente ta hasi un último ròndu di e kaha.
Un total di 2000 hende a sigui e entiero via live stream. Mas o ménos 100 hende, entre nan polis, a sigui e seremonia na Boneiru na landhuis Wanapa.
Outor Pieter Hofmann


text:
CSB ta partisipá fayesimentu di Sr. Clovis Lodewijks fundadó Di CSB
Kòrsou 3 di òktober 2021
Saludo deportivo di parti direktiva di CSB
Ku un doló inmenso direktiva CSB ta partisipá fayesimentu di nos fundadó di organisashon di
sòfbòl organisá di Kòrsou CSB, Sr. Clovis Lodewijks.
Clovis a funda CSB 17 di mart 1952, otro aña CSB lo a kumpli 70 aña.
E aña aki direktiva di CSB a honra Clovis Lodewijks pa bida dor di introdusí e “ Kopa Clovis
Lodewijks “ na e ekipo ku kaba kampionato regular na promé lugá.
Huntu nos ta inkluí e CV di Sr. Clovis Lodewijks,
Pas na su restunan
This slideshow requires JavaScript.


text:
Siman 17 a resulta di ta un fecha decisivo den Division Honor, pero ainda e storia di e campeonato aki no ta full scirbi! E cuater prome ekiponan si ta determina, pero, pa e order di clasificacion final mester warda pa e ultimo siman di wega, unda nos lo wak alfin tambe ken lo degrada y ken lo hunga play-off promocion/degradacion. Ata aki un resumen di e weganan e siman cu a pasa.
Estrella vs Nacional:
E Naranjadanan a bin for di un empate cu sabor di victoria den siman 16 contra nan rival mas serca, Bubali, cu ken nan tabata den bataya pa drenta play-off. Despues di e empate ey, Estrella a keda cu un bentaha minimo di dos punto so riba Bubali biniendo den e siman aki. Hungando contra Nacional nunca ta facil, sacando un punto mes lo tabata un bon logro pa Estrella bayendo den e ultimo fecha, pero nan no tabata conforme cu esey so, nan a bin pa tur tres punto.
Estrella a domina e partido aki y a sopresa hopi hende cu un tremendo desempenjo. Estrella, un ekipo cu a perde asina hopi hungadonan na lesion e anja aki, a sabi di supera tur e contratemponan ey y a bin di ‘menos pa mas’ segun e campeonato a progresa, awo Estrella ta den un bon ‘momentum’ pa bai den play-off.
E dominio contra Nacional a refleha tambe den e resultado, cu un gol tempran di Joel Geerman, cu ta e ‘man of the match’, na minuut 11 pa e 1-0. Pero nan no a baha man henter e wega, y na minuut 64, ta Melrick Dabian a hasi e wega 2-0 pa e club di Santa Cruz, hungando sin nan capitan Pancho Croes pa di dos wega consecutivo, e ekipo tabata semper bon motiva y determina cu bon ‘wega den ekipo’.
Estrella a keda asina cu 30 punto, clasificando pa play-off. Nacional tin ainda 37 punto, empata cu Dakota pero cu un average di gol inferior. Estrella lo enfrenta Dakota den e ultimo fecha y Nacional lo hunga e ‘derbi di Noord’ contra Bubali.
Britannia vs Brazil Juniors:
Britannia tabata cu speransa ainda pa yega play-off drentando siman 17. Nan tabatin mester di gana nan dos ultimo weganan, sperando cu Estrella y Bubali lo perde nan weganan. Pero e victoria di Estrella den e partido previo a dicta nan sentencia y a elimina e Pumanan for di contencion p’e anja aki.
Den e wega contra Brazil Juniors nan a domina for di comienso contra un ekipo cu a bin ‘di mas pa menos’ e anja aki. David Castro a habri marcacion pa Britannia nan minuut 26. Brazil a empata e wega na minuut 33 cu un gol di Howard Nedd, Ora cu nos a spera un wega sera for di e momento ey, pero, ta David Castro mes un rato despues a anota un di dos gol pa su ekipo bai ariba atrobe, 2-1, na minuut 38.
Brazil Juniors a cuminsa sucumbi despues di e carchi cora otorga na nan defensor Gerald Moreta na minuut 42 y un penalty duna na Britannia, unda cu Luis ‘Coco’ Estrada, cu a faya un penalty caba anteriormente, a anota e biaha aki pa hasi e wega 3-1 pa e oncena di Piedra Plat.
Despues di halftime na minuut 47, Jonathan Ruiz a anota pa aumenta bentaha na 4-1. Cu un homber menos Brazil Juniors tabatin poco opcion pa haya un miho resultado, asina mes e ‘Uptown Boys” nan a bringa te final, na un manera decoroso, y a hasta a anota un di dos gol casi na final di e wega pa medio di Benedict van der Biezen, na minuut 87. Asina e partido a termina, un bon victoria di Britannia cu lastimamente lo keda afo di play-off e anja aki. David Castro cu su dos golnan ta e ‘man of the match’.
Bubali vs RCA:
Bubali tawata cinco punto so tras di Estrella den e bataya pa play-off prome cu e wega aki y cu un victoria lo a keda net tras di Estrella cu dos punto so di diferencia, bayendo den e ultimo siman, pero, nan a topa cu un RCA hopi determina. E wega tabata bastante pareu pa mayoria di tempo, cu Bubali saliendo di biaha pa anota gol, ya cu nan tabatin mester di un victoria, toch por a sinti un aire di desesperacion, cual a afecta nan wega masha hopi, nan tawata mucho ansha y no a hunga nan wega di custumber. RCA den un ‘counter’ na minuut 35, unda Jean Pierre Fingal ta anota pa e 1-0 p’e Tricolornan.
Despues di un wega di banda pa banda, pero cu un RCA mas controla, e wega tawata tambe bastante fisico, duro, cu hopi carchi, incluyendo un carchi cora pa Erik Santos den extra tempo. E di dos gol di RCA, y e golpi fulminante pa Bubali su aspiracion di bay play-off, a cai na minuut 90, atrobe pa Jean Pierre Fingal, pa hasi e wega 2-0, eliminando Bubali. Portero di RCA, Raizel Jansen, ta nos ‘man of the match’ den e wega aki.
La Fama vs Caiquetio:
E partido aki tabatin su importancia tambe, e ekiponan ta trata di ‘evita’ perde punto pa no cai den zona di ‘descenso automatico’. Caiquetio a cuminsa e wega hopi motiva y cu determinacion. Na minuut 7 caba, Giovanni Thode a anota e gol di bentaha pa e club di Paradera, 1-0.
Djeynan Caiquetio no a baha nan tempo y a sigui duna La Fama hopi contratempo, kitando e iniciativa for e oncena di Savaneta. Caiquetio tabatin un miho wega, La Fama tabatin falta di animo y sentido di urgencia. Caiquetio a sabi di wanta e resultado aki na un manera efectivo cu bon futbol.
E partido a termina cu bastante wega duro y carchinan, incluyendo un carchi cora pa Ericson Croes na minuut 82, pero, La Fama no a sabi di probecha e situacion aki, e wega a caba 1-0 pa Caiquetio, y awor tur dos e ekiponan, cu mes tanto punto, ta den control nan mes pa evita ‘descenso automatico’ (cu te cu awo ta River Plate), y en bes di esey hunga play-off promocion/degradacion. Giovanni Thode ta nos ‘man of the match’.


text:
DEPORTES – Diadomingo mainta, campeonato di La Liga Santander a continua unda cu prome wega di diadomingo tabata entre FC Barcelona y Getafe.
Barcelona ta bin di un empate contra di Athletic Club Bilbao cu score di 1-1 mientras cu Getafe ta bin di un derota contra di Sevilla cu score di 1-0 y no tin wega gana den campeonato aki ainda.
Barcelona ainda no ta mustra e ekipo cu tabata trece defensa nan den panico y awor sin su hungador estrella, ta mustra cu ekipo falta hopi.
Aunque no ta ekipo cu ta acostumbra cu ne, apenas 2 minuut di wega, Barcelona ta bay ariba cu score di 1-0 cu gol anota pa Sergi Roberto y cu asistencia di Jordy Alba.
Ekipo di Getafe na di 18 minuut ta bay den contra atake y despues di algun bon combinacion entre Carles Alena y Sandro Ramirez caminda cu Sandro Ramirez ta empata e wega 1-1.
Despues di e gol aki, Barcelona a cuminsa toca e bala poco mas den medio campo y trata na tene esaki y na di 30 minuut a bay den contra atake caminda Frenkie de Jong ta haci un pase perfecto pa Memphis Depay cu ta drenta area penal, ta laga hungadornan di Getafe pasa bay y los un tiro fuerte pa duna Barcelona ventaha cu score di 2-1 cu un bunita gol.
Asina tambe e prome mitar a termina cu score di 2-1 na fabor di FC Barcelona.
Di dos mitar, ekipo di Getafe a pone hopi presion riba defensa di Barcelona caminda keeper di Barcelona, Marc Andre Ter Stegen na algun ocasion a luci riba tironan di Getafe.
Getafe a busca manera pa empata e wega, pero no a logra y asina tambe e wega a termina cu score di 2-1 na fabor di FC Barcelona cu ta yega 7 punto den campeonato di La Liga Santander 2021/2022.


text:
Ora pasa busca confirmacion di vacatura mester trece copia di e formulario di aviso di vacatura hunto cu e formularionan concerni. Riba e formulario di aviso di vacatura ta haya un checklist (lista di rekisito) di loke mester trece cu bo.
Aviso di Vacatura
Descripcion
Como dunado di trabao bo por pone aviso di vacatura y busca e confirmacion cu bo a entrega un formulario di aviso di vacatura.
Unda pa pidi'e? / Mas informacion na
Seccion departamento Jobcenter na Departamento di Progreso Laboral.
Tambe por download un formulario di aviso di vacatura aki bao of por pasa busca un copia na loket di Departamento di Progreso Laboral.
- Formulario di aviso di vacatura pa tempo defini (Mara na proyecto)
- Formulario di aviso di vacatura pa tempo indefini
- Formulario di aviso di vacatura pa haci trabou na cas
- Formulario di aviso di vacatura habri (trahado local)
Pa entrega formulario di aviso di vacatura y/of busca e confirmacion di e vacatura (confirmacion cu a ricibi e formulario di aviso di vacatura) tin cu traha un cita.
Kico mi tin di hiba cu mi?
Kico ta e condicionnan?
Riba e formulario di aviso di vacatura tin e condicionnan cu mester cumpli cu ne ora di entrega un formulario di aviso di vacatura
Condicionnan cu mester cumpli cune na momento di presenta un formulario di aviso di vacatura.
- copia di extracto Camara di Comercio (no mas bieu cu 3 luna);
- carta di autorisacion di director di empresa;
- copia cedula di director di empresa y di esun cu ta entreg'e
- formulario di aviso di vacatura;
- copia formulario manpowerplanning;
- copia formulario di aviso di vacatura.
Cuanto e ta costa?
No tin gasto envolvi.
Cuanto tempo ta dura pa hay'e?
E procedura por dura 6 siman, pero dependiendo di circunstancianan e por tarda mas.


text:
DEN HAAG- Durante dies dia di reunion oficial, Dutch Caribbean Nature Alliance (DCNA) a tene un masterclass pa e miembronan di Parlamento Hulandes, den cua nan a splica e personanan cu a asisti con importante ta pa apoya conservacion di naturalesa den Caribe Hulandes y pa pone mas atencion na cambio di clima riba e islanan.
“Durante dies dia di reunion aki na Hulanda cu varios stakeholder, nos a haya cu ta fundamental pa tuma algo cu ainda falta di conocimento pa conservacion di naturalesa den e hotspot di biodiversidad den Reino Hulandes; Caribe Hulandes. Ta p’esey un di e principal iniciativanan cu nos a tuma tabata organisa un masterclass tocante conservacion di naturalesa den Caribe Hulandes, nos exitonan y desafionan, y loke ta necesario pa aumenta e biennan y e servicio cu naturalesa ta brinda pa sostenibilidad socioeconomico di e islanan, ya cu nos ta emergi den un realidad pospandemico ”, e director di DCNA, Tadzio Bervoets, a comenta. Durante e reunion, e personanan cu a asisti a ricibi informacion tocante estado di conservacion di naturalesa riba e seis islanan di Caribe Hulandes, e necesidad di inclui e seis islanan di Caribe Hulandes den e decisionnan tocante cambio climatico di Gobierno di Reino y e necesidad pa apoya financieramente conservacion di naturalesa riba e islanan.
“Un di e problemanan mas notabel cu a surgi durante e reunionnan, sea cu tabata cu e Ministerio BZK, e Ministerio di Asunto Economico y Cambio Climatico, of cu varios miembro di Parlamento di Hulanda, tabata falta di conciencia di Conservacion di Naturalesa den Caribe Hulandes y con pa protega naturalesa y garantisa un futuro financiero sostenibel pa e islanan. P’esey tabata importante pa reuni cu e respectivo tumadonan di decision, e organisacionnan di naturalesa asocia y institucionnan di investigacion pa sigura cu, na Hulanda, conservacion di naturalesa, Cambio Climatico y Maneho di Area Protegi den Caribe Hulandes tin luga importante riba agenda. Esakinan tabata e metanan principal di loke hopi biaha tabata debate intenso y prolonga ”, Bervoets a continua.
Durante e reunionnan, DCNA a solicita specificamente pa tene cuenta cu e impactonan di Cambio di Clima y e impactonan riba Naturalesa, Sociedad y Economia di e sociedadnan mas vulnerabel di Reino, esnan di Caribe Hulandes, durante e proceso di tuma decision, specificamente si esaki ta relaciona cu e discusionnan andando como parti di e proceso di formacion y poniendo apoyo na Naturalesa di Caribe Hulandes den futuro programa di gobernacion.


text:
Kralendijk – Departamento di Salubridat Públiko ta hasi un yamada na siudadanonan ku un estado di salú vulnerabel pa pasa e angua di corona si nan no hasi esei ainda. Ta bai pa hendenan ku por ehèmpel diabétis, preshon haltu, malesa vaskular i di kurason. Si hendenan den e grupo di riesgo akí pega ku e vírùs di corona, nan ta kore un riesgo mas grandi ku nan ta haña keho serio i tin ku bai hòspital.
Na Boneiru e variante delta di e vírùs ta aktivo. Ta konosí ku hende por pega muchu mas fásil ku e variante akí. Hendenan ku un salú vulnerabel tin biaha ta pensa ku ta mihó si nan no pasa angua. Pero hustamente pa e hendenan akí ta hopi importante pa nan bakuná. Asina nan ta kore ménos riesgo ku nan ta haña keho serio si nan pega ku e vírùs.
Pa un bon protekshon ta importante ku un persona ta kompletamente bakuná, pues a pasa dos angua. Finalmente un persona ku pasa dos angua tin ménos chèns pa den kaso di kontagio bira hopi malu i bai hòspital. Ta rekomendá hende ku un salu vulnerabel pa konsultá ku nan dòkter di kas promé ku nan pasa angua.
Siudadanonan ku ke traha un sita pa pasa angua kontra corona, por yama e number grátis 0800 0900. Nan por pasa e angua tambe sin sita djasabra di 09:00 – 14:00 na Kompleho Deportivo Jorge Nicolaas. Na e sentro deportivo semper un dòkter ta presente pa kontestá pregunta tokante e angua di corona promé ku un hende pasa e angua.
YAMADA NA HENDENAN KU SALÚ VULNERABEL PA PASA ANGUA DI CORONA
Kralendijk – Departamento di Salubridat Públiko ta hasi un yamada na siudadanonan ku un estado di salú vulnerabel pa pasa e angua di corona si nan no hasi esei ainda. Ta bai pa hendenan ku por ehèmpel diabétis, preshon haltu, malesa vaskular i di kurason. Si hendenan den e grupo di riesgo akí pega ku e vírùs di corona, nan ta kore un riesgo mas grandi ku nan ta haña keho serio i tin ku bai hòspital.


text:
AMERICAN AIRLINES I DELTA A ATERISÁ AWE I A SER RISIBÍ BRASA HABRÍ
KRALENDIJK — Awe tabata un dia ku hopi hende tabata anhelá pe pa algun tempu kaba. Un dia ku nos a kuminsa risibí buelo nan di Merka bèk despues di 15 luna sin ku nan por a hasi nan entrada na Boneiru pa motibu di e pandemia. TCB a risibí e bishitante nan ku un kaloroso bon biní. Na yegada tabatin algun musika di kaha di òrgel i tambe baile di Monique i Dòni. Naturalmente nos miss Tourism 2021 tambe tabata presente pa risibí e bishitante nan i tambe e di dos finalista di Miss Tourism 2021.
Ku yegada di e buelo nan aki bèk, ekonomia por bai kuminsa kue su drive bèk aki na Boneiru.
Post Views:
13


text:
Diamars mainta algo pasa di 10:30, informacion a drenta na Warda di Polis cu un persona lo a ricibi un baseball bat den cabes y esaki tabata sangra hopi.
E caso aki lo a sosode dilanti e edificio unda antes tabata Bon Bini Bazaar.
Mesora Polis a bay un barbershop unda cu pafo y n’e glas paden tabatin basta sanger. N’e momento eynan Polisnan no tabata sa mucho bon kico tur a sosode.
Paden di e establecimiento nan a topa cu e cabayero cu tabatin un kap na cabes y esaki a sangra hopi.
A pidi pa un ambulance tambe, mirando cu e persona tabata sangra y e mester ayudo medico. Loke nan por a saca afo ta cu aparentemente lo ta trata di un problema pasional.
Segun version di e homber herida, lo a start un discusion n’e lugar y cu el a slip cay dal su cabes na rand di un vloer.
Paramediconan cu e yega e sitio a trate, pero no a bay cu ne Hospital.
Nan a pone verband rond di su cabes y por a mire sali cana bay y tabata bastante rabia di loke a pase.


text:
Poundwise Investment & Developments ta un compania estableci na Aruba, cu un trayectoria
impecabel cu mas di 50 aña di experienca internacional den su industria. Cu mas di 20 aña estableci na Aruba, e grupo Perret a siña conoce y aprecia tur loke Aruba tin pa ofrece. Asina a inverti den desaroyo di Oceania, Blue Aruba y Azure Residences, atraendo e bishitante di balor halto cu ta apoya e crecimento di balor economico di nos industria di turismo y creando centenares di cupo di trabou. Na aña 2017 Poundwise a cumpra na un findishi e edificio di condominio situa na Weststaat, cu pa hopi aña tabata para sin ningun destino.
Poundwise conoce e vision pa cu e area di Oranjestad y ta kere den e potencialnan cu Oranjestad y area di Downtown tin pa ofrece, particularmente Weststraat.
Continuidad di proyectonan den e area di Oranjestad ta sumamente importante pa turismo di Aruba y mas ainda den su etapa di reactivacion den 2021. Poundwise ta convenci cu esaki t’e incentiva necesario pa downtown di Oranjestad y pa tur negoshi, chikito y grandi, den centro di ciudad. Solamente di e forma aki ta crea un balor superior pa yuda e area aki logra bek su potencial y bolbe competi riba panorama mundial turistico. E meta comun ta pa cu e area specifico di Weststraat por logra re-posiciona su mes como un Weststraat mas fuerte, resiliente, di mayor atraccion den Oranjestad, safe, limpi y bunita.
Esaki tambe ta importante pa nos industria crucero, como cu ta na e dicho area aki tur turista crucero ta drenta Aruba.
Despues di combersacionnan desde 2017, a crea un relacion unda palabracionnan concreto a wordo haci cu tur stakeholders. Un acuerdo mutuo entre Aruba Ports Authority (APA) y instancianan concerni ta aclarea cu e area specifico pega cu e pier di e piscadornan, conoci como Waf’i Rancho, ta wordo renoba y manteni debidamente conforme e vision pa cu revitalisacion di Oranjestad y segun plan aproba di embeyecimento di Weststraat. Acceso p’e pier semper a wordo garantisa pa uzo di tur piscado. Harbour House ta laga un area di parkeo priva disponible pa acceso pa piscadornan y tur persona cu ta bin haci compras den e area, of bishita un cafe of restaurant situa na Harbourwalk.
Poundwise semper a duna balor cultural di e area y ta compronde e importancia di e area p’e piscadornan. Pa cu esey Poundwise a compromete su mes desde inicio na aña 2017, pa traha hunto cu tur stakeholders, manteniendo respet mutuo, pa yega na un area renoba y bunita pa tur hende. Fuera di duna e estimulo necesario pa comercio y atraendo fluho di hende pa cu e area, Poundwise a propone pa construi un facilidad pa deposito, baño y awa fresco p’e piscadornan. Esaki ta forma parti di Poundwise su maneho di Responsabilidad Social Corporativo, unda cu ya pa 20 aña e compania a sa di aporta grandemente na diferente proyecto cu metanan social, cultural y educacional pa Aruba.
Downtown di Oranjestad ta un area antes domina p’e bida nocturno, pero pa mas di 17 aña a bira un area cu su retonan economico, di seguridad y infrastructural. Poundwise ta contento y orguyoso di por tin e oportunidad di trece un cambio real di calidad y duradero, creando oportunidadnan nobo pa tur comerciante den e area cu beneficio general pa Aruba, incluyendo e grupo di piscadornan di e area. Di e forma aki Poundwise ta sigui aporta na revitalisacion di Downtown Oranjestad, como tambe na reactivacion economico di turismo di Aruba


text:
Limpiamentu di roinan a kuminsá pa algun siman kaba.
Limpiamentu di roinan a kuminsá pa algun siman kaba.
Willemstad – Komunidat kompletu por a tuma nota den fin di siman na momentu ku hopi áwaseru ta kai i esaki a trese bastante molèster. Sigur pa loke ta trata roinan ku ta yená ku tur sorto di opheto i ta pone ku awa no por sigui move. Servisio pa Obra Públiko (OW) ya pa algun siman kaba, a kuminsá ku limpiamentu di roinan rònt Kòrsou. Ta trata aki di mas o ménos 75 roi, repartí den diferente área di Kòrsou.
Un total di 70 kontratista a haña e tarea pa limpia e roinan. E trabounan ta konsistí di saka tera i sushi for di ‘duiker’ nan, kap palunan kaminda esaki ta nesesario, i saka tur sobra desperdisio for di e roinan. A surgi un tardansa den ehekushon di trabounan di limpiamentu di roi ku normalmente mester a kuminsá den luna di sèptèmber. Esaki teniendo kuenta ku e periodo di áwaseru. Ainda no a alkansá pa limpia tur roi i p’esei por sosodé ku awor ku áwaseru ta kai konstantemente por surgi problema ku awa.
Ban yuda mantené e roinan limpi. No tira sushi òf potoshi den nan. Unabes ku nan ta limpi, ban perkurá pa nan keda limpi. Asina nos ta yuda protehá nos mes, nos bisiña i tambe medio ambiente i naturalesa.
Minister Jesus-Leito ta satisfecho ku e trabounan ta tumando lugá i huntu ku Servisio pa Obra Públiko ta gradisí komunidat pa e pasenshi desplegá. Ban duna di nos parti i sigui mantené e roinan limpi.


text:
Awe e reina di musica pop, Madonna, ta celebrando su 63 cumpleaño compartiendo potretnan di un get-together amoroso hunto cu su pareha, Ahlamalik Williams, su seis yiunan y amigonan cercano. “Let the Birthday Games Begin………… 💙🎂🎉💜🍾✨🎈”, el a skirbi como caption pa un carousel di potret riba su Instagram, cuminsando cu un potret di e cantante luciendo un shimis sky blue y su cabey blond caracteristico (bleached), sigui pa un potret unda e ta pose pa e camera mientras e ta lembe un ijscream den un cone hunto cu su guy di 27 aña, cu tin su man poni riba e pia di e cantante.
Madonna a comparti potret tambe unda e ta brasando su yiu homber Rocco Ritchie (21) y su yiu muhe Lourdes (24). El a post tambe un bunita potret di su yiu muhenan chikito: Estere y Stelle Ciccone cu tin 8 aña hunto cu dos amigo, y un potret di dje cu e yiu di su ex-pareha Guy, David Banda (15) cu tin un flor den su boca y un cadena di perla na su garganta.
E celebracion di cumpleaño di Madonna ta yega hunto cu e anuncio di un colaboracion cu Warner Music Group, cu awo ta responsabel di tur e catalogo di musica graba, mientras cu Warner Chappel Music lo bay administra su ‘songwriting’. E celebracion di 63 aña di Madonna ta tambe net prome cu e lansamento di su documental MADAME X, cu lo ser transmiti na Paramount + desde 8 di october.


text:
Willemstad,– Steven Martina parlamentario pa partido MAN ta bisa ku ta bon pa definí eksaktamente kiko kiermen ku e asuntu di pago di plaka di fakansi.
E ta bisa ku e análisis ku nana hasi ta ku dia a traha e lei ku ta retené sèn di fakansi, a bisa ku e ta drenta na vigor 1 di yüni 2020. E ta bisa ku segun nan a analisá e lei, nan ta mira ku gobièrnu (minister Konket) a primera ku fakansi uitkering pa yüni 2020 ta wòrdu pagá i pues no mester tin konfushon riba e parti ei. E ta puntra si e fakansi uitkering di e pida luna di 2020 ta ser pagá.
E ta bisa ku a sigui analisá e proposishon pa paga i kobra plaka di fakansi i parti di e proposishon ta pa yüni 2022 paga 3% na empleadonan públiko na yüni 2021 ta kuminsá retené 6% di e plaka di fakansi ku mester paga yüni 2022. E ta bisa ku e tambe ta kere ku na momentu ku e situashon finansiero di pais ta pèrmití, esakinan lo mester por.
E ta puntra minister si e proposishon aki lo tin impakto riba presupuesto i si e presupuesto lo por tene kuenta ku e proposishon aki, si no a tene kuenta kuné, e kier sa di lo por bai tene kuenta kuné i si bai tene kuenta kuné por splika kiko e kambio di presupuesto ta pa karga esaki. Tambe e ta puntra minister di finansa ku si pidi un voorschot asina, kon e ta influensha e echo ku ainda Kòrsou mester di fondo di likidashon i ta pidi sosten di Hulanda.
“Pa Kòrsou por kubri su gastunan, gobièrnu mester pidi fiansa na Hulanda pa e por kubri e gastunan. Un proposishon asina aki, ki impakto e tin na e momentonan aki kaminda mester pidi yudansa na Hulanda”, señor Martina ta puntra.
Tambe e ta bisa ku den e lei artíkulo 4.1 i 10 ta ripará ku por tin sierto konfushon. E ta puntra si ta e intenshon pa gobièrnu bini ku LB nobo pa ku e lei aki konforme artíkulo 10 i ki dia parlamento lo por mira esaki.
Señor Steven Martina ta bisa ku nan ta na fabor pa e empleado públiko haña su plaka di fakansi paso kada chipchipi ta yuda i sigur den e tempu difísil aki. Di otro banda e ta bisa ku tin un lei na vigor ku ta a konsekuensha di e kombenio ku tabatin pa ku e kondishonnan ku mester a kumpli kuné. Ta importante pa sa di gobièrnu si ta bai kontinuá ku esaki, òf ta kita esaki di manera ku empleadonan públiko por haña nan plaka di fakansi kuminsando yüni 2021. Si no por splika dikon no i si hasié tòg splika kiko ta e konsekuenshanan.


text:
Con halto e prima ta
Abo y e trahadonan ta paga prima pa e pensioen. Directiva di APFA tur aña ta stipula e prima cu dunado di trabou y trahado mester paga hunto pa e areglo di pensioen. E punto di salida aki ta un prima cu ta cubri gastonan. Esaki ta e prima cu ta necesario pa paga e gastonan di acumulacion di pensioen y pa ehecuta e areglo. Esaki ta un porcentahe di e suma total di e salario. E prima di NPR 2014 ta stipula na 16.8% pa 2021. E reparticion di e prima entre e dunado di trabou y trahado ta diferente pa cada dunado di trabou. SIndicato y dunado di trabou ta palabra con ta reparti e prima total
Kico ta pasa cu e prima cu mi ta paga?
Ta responsabilidad di APFA pa laga e placa crece. Esey nos ta haci door di inverti esaki cautelosamente na un manera responsabel. Mayoria di e inversionnan ta tuma luga riba nos isla mes. Asina nos ta contribui pa un parti importante na e crecemento economico y prosperidad di Aruba. Ademas nos ta inverti – aki y den exterior – solamente den proyecto cu ta cumpli cu regla di inversion socialmente responsabel y cu lo duna suficiente rendimento cu riesgo cu ta aceptabel.


text:
DEN HAAG – Mester adaptá e eksigenshanan pa establesementu ku lei di Bosman ke pone pa antiano ku ke bin biba Hulanda. Awe a deliberá krítikamente tokante e proposishon di lei di André Bosman (VVD) den Tweede Kamer.
Mester kambia e lei di inisiativa riba algun punto pa e haña sufisiente konsentimentu. Bosman ta bai prosesá tur remarke ku a hasi awe i lo bini ku un reakshon i un nota di kambio. Despues lo bolbe deliberá riba e lei den Tweede Kamer. Ainda no tin un fecha p’esaki.
Durante di e debate Tweede Kamer ta opviamente dividí tokante e proposishon di lei. Tur partido ta bisa ku nan ke solushoná e problema di antiano ku poko perspektiva na Hulanda, pero pa D66, ChristenUnie, SP i GroenLinks no mester hasi esaki ku e proposishon di lei aki. Nan tin hopi krítika i ta mustra riba e speshalistanan ku a bisa ku e lei ta konfliktivo ku tratado internashonal i ta diskriminá. Linda Voortman (GroenLinks): Nos tur ta igual, pero aparentemente tin di nos ta ménos igual ku otro.”
PvdA
Partner di koalishon PvdA ta hañ’é den un kompromiso durante di e debate. Den e akuerdo di gobernashon nan a bai di akuerdo ku un areglo di establesementu, pero e lei di Bosman ta kontené elemento ku e partido no por sostené. Roelof van Laar ta bisa ku apsolutamente nan no ke e distinshon a base di lugá di nasementu den e proposishon. Na lugá di esei e ke pa wak na unda un hende ta biba. “Hurídikamente esaki ta kompliká si, pasobra kon bo ta determiná si un hende ta habitante di un isla? Kon largu e mester a biba einan antó?”
Ademas PvdA ke pa e lei konta solamente pa antiano ku poko perspektiva, ke men no pa tur hende. E ta proponé pa duna un ‘deklarashon di inaplikabilidat’ na tur hende ku bai studia of ku ta bin traha na Hulanda.
CDA ta bisa ku ta un lei ‘doloroso’, pero ta aseptá ku mester trata e problema di hóben sin muchu futuro. Madeleine van Toorenburg ta referí na su propio eksperiensha ku e hóbennan aki i ta boga pa gobièrnu hulandes studia e posibilidatnan pa tene antiano ku poko perspektiva afó.
VVD, PVV i SGP ku eksepshon di algun remarke chikí ta di akuerdo ku e proposishon di lei.
Outor: Jamila Baaziz


text:
Orario SVb Bierna Santo y Pasco di Resureccion
En conexion cu dianan liber di Bierna Santo y di dos dia di Pasco di Resureccion SVb ta anuncia e siguiente orarionan adapta pa notificacion di AO via telefon y online:
- Na telefon 527-2782 di diabierna 2 april te cu dialuna 5 april por notifica AO di 7:00 AM te cu 11:00 AM
- Via nos AO Online Portal di diabierna 2 april te cu dialuna 5 april por notifica AO Online di 7:00 AM te cu 9:00 AM
Durante e dianan aki no ta posibel pa yama 527-2730 den caso cu a sigui malo. Por yama 527-2730 atrobe riba diamars 6 april entre 7:00 AM y 9:00 AM. Esaki ta conta tambe pa e liñanan di telefon pa Sector Publico 527-2808 y 527-2790.
Diamars 6 di april 2021 por notifica AO na e orarionan normal atrobe.


text:
KRALENDIJK – Cherethy Kirindongo, direktor nobo di kámara di komersio(KVK) i Janou Troeman, Konsehero di impresario a papia na Radio Live 99.9 Fm tokante desaroyonan na KVK.
Cherethy Kirindongo: ”Mi a kuminsá e reto na KVK 1 di mart 2020. Djis despues CoVid-19 a kuminsá manifestá na Boneiru. Nos a habri lokèt di sosten pa yuda empresarionan. KVK ta purba pa por tin tur e áreanan di areglo pa por informá tur hende bon, mas tantu posibel. Nos ta duna informashon i training na e empresario, i awor ta atendé ku un parti digital i sigur esaki ta hopi mas fásil pa atendé. Tin diferente kos ku ta andando, hopi trabou pa defendé kos na bienestar di e empresario na Boneiru. Tin mas ku 5100 empresario inskribí. No ta tur ta duna informashon si nan a stòp ku e kompania. Pues nos mes tin ku buska pa sa si e kompanianan inskribí ta aktivo, si òf no. Mi mester bisa ku Radio Live 99.9 FM ta hopi skucha i esei ta kontribuí na nos, pa e informashonnan ku e oyente ta risibí”, Cherethy Kirindongo a bisa.
Janou Troeman, kende ta Konsehero di impresario na KVK a konta; debí na e situashon aktual, e hende ta pensa hopi promé kuminsá un negoshi. ”Hende ku ta deseá pa lanta un negoshi òf pa konseho ta aserka nos. Awendia hende ta pensa hopi promé ku nan tuma desishon pa lanta un negoshi. Sinembargo, tin di nan si ta tuma e kurashi pa habri negoshi apesar di e situashon di CoViD-19. Hopi ta puntra kon pa sigui ku nan negoshi, i nos ta sinta huntu ku e negoshante i yega na ideanan pa nan por kontinuá. Kada empresario ta den un situashon diferente. E ‘steun loket’ ta funshoná hopi bon. Nos ta manda informashon pa tur empresario na Boneiru. Pakete di yudansa a yuda hopi bon. Por papia di un montante di 40 mion Euro ku ya a bai i ta bai bira mas”, Janou Troeman a bisa.
Cherethy Kirindongo: ”Hulanda a krea pakete di ayudo i despues a adapt’é pa Boneiru, debí ku aki ta dependé di turismo i ta diferente for di Hulanda. Tin mas kos ku a pidi Hulanda, sinembargo no a logra tur kos. E parti di 30 porshento ku un kompania mester pa por prueba di dje, pa nan por ta den e pakete di ayudo, ta resultá poko fastioso pa sierto kompania. Esaki ta debí ku tin negoshi ku pèrdida, sinembargo ‘net niet’ no ta yega e 30 porshento pa bin na remarke di e ayudo. Kámara di komersio ta duna aviso, sinembargo ta gobièrnu nan ta tuma desishon final. E ayudo di Hulanda sigur a yuda hopi bon i esaki ta bai te yüli 2021. Despues di yüli 2021 lo ta visibel e situashon di bèrdat. Ta importante pa e komersiante sigui inová i dil ku e situashon nobo”, Cherethy Kirindongo a bisa.
‘CRISIS MANAGEMENT’
Djabièrnè awor KVK ta organisá un Crisis managemant, un seminario di kalidat pa medio di ‘Zoom’. Mester registrá pa esaki. No por ta presente serka e hendenan di KVK, sinembargo na kas mes bo ta sintibo huntu ku e hendenan den grupo. Ta papia riba diferente tópiko i tin 4 oradó. Tin un momentu ku tur hende por hasi pregunta tambe. 50 hende por a reservá i a sera e invitashon. Durante nan entrevista na Radio Live 99.9 FM nan a duna e posibilidat èkstra pa 15 hende mas por inskribí pa partisipá. E seminario ta kuminsá mayan mainta 9’or.


text:
Kiwanis Club:
Kiwanis Club of Young Professionals Aruba’ (KYPA), ta presenta su directiva nobo pa e aña Kiwanistico 2020/2021
Oranjestad - Kiwanis Club of Young Professionals Aruba’ (KYPA), ta presenta su directiva nobo pa e aña Kiwanistico 2020/2021. E directiva nobo ta consisti di e siguiente voluntarionan: President - Maurits Ras, Immediate Past President - Lativa Maduro, President Elect & Treasurer - Jolitza Limonier, Vice President & Secretary - Stephanie Daal, Director Youth and Community - Karem Rasmijn, Director Fundraising - Jeremy Erasmus, Director PR - Joanne Christiaans, Director Education - Sally Warner – Da Costa y Director Recruitment and Retention - Lidia da Silva.
KYPA ta un organisacion unda adultonan profesional ta bini hunto den un solo meta cual ta pa sirbi nos muchanan, specificamente e muchanan di Aruba. Cada miembro di KYPA ta reconoce su mes den e meta comun aki y tin e proposito pa haci un impacto positivo den bida di nos muchanan. KYPA ta consciente di e retonan cu Aruba y mundo henter ta enfrentando cu e pandemia di Covid-19 y ta di opinion cu hustamente den momentonan dificil nos como comunidad mester uni y enfoca na sali pa dilanti.
KYPA ta convenci cu e directiva nobo lo sa di guia e club den e aña Kiwanistico nos dilanti y asina enfrenta tanto e retonan como tambe oportunidadnan nobo cu lo presenta. Ariba e fotonan por mira mayoria di miembro di e club y tambe e ‘officers’ pa e aña Kiwanistico nobo.
Alabes KYPA kier felicita e demas clubnan di Kiwanis na Aruba: Kiwanis Club of Aruba, Kiwanis Club of Palmbeach y Kiwanis Club of San Nicolas, cu e comienso di e aña Kiwanistico 2020/2021 y ta desea nan tur clase di exito pa asina hunto por sigui yuda nos muchanan.


text:
PROMÉ MINISTER GILMAR PISAS A REUNÍ KU E MINISTER PRESIDÉNTNAN DEN REINO.
PROMÉ MINISTER GILMAR PISAS A REUNÍ KU E
MINISTER PRESIDÉNTNAN DEN REINO.
Willemstad – Djaluna mainta dia 4 di òktober 2021 tabatin un reunion entre Minister Presidènt sr. Mark Rutte di Hulanda, Minister Presidènt sra. Evelyn Wever-Croes di Aruba, Minister Presidènt sra. Silveria Jacobs di St. Maarten i Minister Presidènt di Kòrsou sr. Gilmar Pisas.
E reunion aki ta tuma lugá kada kuartal kaminda kada bes e reunion ta keda presidí pa un di e paisnan den Reino.
E biaha aki a toka turno pa e Minister President di Aruba sra. Evelyn Wever-Croes presidí e reunion.
Durante di e reunion ta atendé puntonan ku tin di haber ku e situashon den Regio, interkambiá di idea i pensamentu riba puntonan ku e paisnan tin komun i kon por traha huntu pa yega na solushon pa ku e puntonan aki.
E siguiente reunion lo ta dia 10 di yanüari 2022.


text:
Palm Beach – Diadomingo marduga polis durante patruya ta topa cu un auto bayendo den verboden richting.
Home Uncategorized Auto cu 3 homber Venezolano burachi, coriendo den verboden
Auto cu 3 homber Venezolano burachi, coriendo den verboden
E chauffeur tawata asina burachi cu nan a drenta e saliña patras di Benihana. Polis mirando e cos straño aki a bay nan tras y ta logra stop nan.
Den e auto tawata tin tres homber burachi y tur di Nacionalidad Venezolano.
Tur a wordo hiba warda. Un di nan parse di susto a “susha” su paña. No ta conoci si nan por ta indocumenta.